text:
Umuyobozi w’Ikigo cy’igihugu cyita ku buhinzi n’ubworozi RAB mu ntara y’amajyaruguru yasabye abahinzi bo mu karere ka Gakenke kwita ku myaka yabo, bagahingira igihe, bagakoresha ifumbire y’imborera n’imvaruganda kandi bagashingiriza ibishingirizo bikomeye.
Umuyobozi w’Ikigo cy’igihugu cyita ku buhinzi n’ubworozi RAB mu ntara y’amajyaruguru yasabye abahinzi bo mu karere ka Gakenke kwita ku myaka yabo, bagahingira igihe, bagakoresha ifumbire y’imborera n’imvaruganda kandi bagashingiriza ibishingirizo bikomeye.
By Irasubiza Janvier | Views : 15540 | Kuya 03-11-2016 10:05
Mu kibaya cya Mukinga , niho hatangirijwe igihembwe cy’ihinga 2016/B.
Abahinzi bafite imirima muri iki kibaya baravuga ko biteguye kuzagira umusaruro ikirere kibakundiye kuko imbuto n’ifumbire byabagereyeho igihe.Mu kibaya cya Mukinga , niho hatangirijwe igihembwe cy’ihinga 2016/B.
Gusa baravuga ko bafite ikibazo cy’imishingirizo dore ko imbuto y’ibishyimbo bateye ari imbuto ishingirirwa , bityo ikaba isaba ibiti birebire kandi bikomeye.
Umuyobozi w’Ikigo cy’igihugu gishinzwe ubuhinzi n’ubworozi RAB Bwana Izamuhaye Jean Claude avuga ko igihe cy’ihinga kiri kurenga agasaba abahinzi guhinga bagatera vuba kugira ngo imyaka itazahura n’izuba. Arasaba kandi abahinzi gufata neza iki gishanga kuko gifatiye runini abaturage no kwita ku myaka yabo. Aha ni naho yahereye asaba abaturage by’umwihariko abahinzi , gushingiriza ibiti bikomeye agira ati “Kugira ngo muzabone umusaruro utubutse w’ibi bishyimbo musabwa kubishakira imishingirizo ikomeye kandi ikuze kuko iyo ibi bishyimbo bizamutse bikabura ibiti bihagararaho bikagwa , birumvikana nta musaruro mwazabona”.
Abayobozi bifatanya n'abaturage gutera imbuto y'ibishyimbo ya Mwirasi
Ikibaya cya Mukinga gihuje uturere tubiri aritwo Musanze na Gakenke. Gifite ha 108. Muri zo akarere ka Gakenke kakaba gafiteho 57ha zose zikaba zizaterwaho imbuto y’ibishyimbo ikungahaye ku butare (Fer) izwi ku izina rya « Mwirasi » kubera ubwiza n’umusaruro itanga aho ishobora kwera kugeza kuri Toni 3.5 kuri ha . Iyi ni imbuto yatubuwe kandi ikaba ikwirakwizwa n’abahinzi ku bufatanye n’Umushinga wita ku iterambere ry’icyaro DERN wa Dioseze Gatulika ya Ruhengeri.
Mu iki gihembwe cy’ihinga 2016B mu karere ka Gakenke , igihingwa cy’ibishyimbo nicyo kizahingwa ku bwinshi kuri 21.000ha mugihe ubuso bwose buzahingwa bugera kuri 54707 ha.


c: text/html

text:
Bimwe mu biranga ba Céline
Céline arangwa no gukunda akazi akora, arakitangira ku buryo ashobora no guha agaciro gake umuryango we ahugiye mu kazi.
Avuga make ubundi agakora, iby’uko ashoboye cyangwa adashoboye abigaragariza mu kazi.
Ni umuntu umenyera vuba , niyo nta byinshi muravugana aba yamaze kukwisanzuraho ku buryo hari ubwo bifatwa nko gushyanuka cyangwa kubahuka.
Ni umunyakuri, arigenga kandi akunda ibintu byo gukina amakinamico, kubyina, gushushanya, ubucuruzi n’ibindi.
Akunda imideli, aba yumva yatsinda mu byo akora byose, ikindi kandi akunda ubuyobozi.
Ibyamamare byitwa iri zina
Nubwo habarurwa abantu benshi bitwa ba Céline, uzwi cyane na benshi ni umuririmbyikazi wo muri Canada wavukiye i Quebec Céline Marie Claudette Dion.

robotstxt: allowed

filter: keep


text:
Umuyobozi mukuru w’itorero Zion Temple ku isi Apotre Dr Paul Gitwaza yatangaje ko kuba abantu bavuga ko akorana n’imyuka mibi ntakidasanzwe kirimo kuko na Yesu ubwo yakoraga ibitangaza abantu bamutukaga bavuga ko akorana na satani. Ibi Intumwa (Apotre) Dr Gitwaza yabitangarije mu kiganiro yanyujije kuri Radio na Televiziyo Authentic .
Abantu bakunze kwibaza ku mbaraga uyu Apotre Dr Paul Gitwaza akoresha mu mirimo akora y’ivugabutumwa ndetse abenshi bakavuga ko ashobora kuba akorana n’imyuka mibi ituruka kwa Satani.
Ubwo yabazwaga iki kibazo kuri uyu mugoroba, Kwamamaza Apotre Dr Gitwaza yavuze ko kuba abantu bamuvugaho gukorana n’imyuka mibi ari ukumuharabika ariko yongeraho ko bitamutangaza kuko na Yesu ubwo yakoraga ibitangaza na we bamuvuzeho ko akorana na Satani.
Yagize ati: “Abamvugaho gukorana n’imyuka mibi, mbere na mbere numva ko nta kidasanzwe kirimo kuko Yesu atangiye gukora imirimo y’ibitangaza, atangiye kubwiriza abantu baravuze ngo akorana n’umukuru w’imyuka mibi, nibura nge bavuga ko nkorana n’imyuka mibi, we bamutukaga ko yakoranaga na Satani ubwe.” Ibyo gukorana n’imyuka mibi yabihakanye agira ati: “Ngewe ntabwo nkorana na Satani nubwo babivuga ni ibihuha no kubeshya ndetse no kumparabika, nta kuntu ubwami bw’Imana bwakoreshwa n’ubwa Satani kandi ntabwo Satani agomba gutsinda, ibyo mugomba kubimenya rwose ko ari ibinyoma.”
Christian N.
Ibitekerezo
jye sinzi byinshi kuri we gusa inyigisho ze zifasha benshi gukizwa.niba ari satani imukoresha yaba ari nziza atariyo tuzi irimbura Kanda hano umusubize
shakakubonana nagitwaza numuvadimwe wange l Kanda hano umusubize
Abiyita abakozi n'Imana ni abacanshuro, kuko umukozi nyine akorera igihembo aba atugereho kuri Shebuja ariko ntabwo aragwa umurage nk'umwana ufite umubyeyi uwo mukozi akorera. Niyo mpamvu abo bakozi b'imana basahuranwa amaturo rimwe na rimwe bakarwana nk'abandi bakozi baca inshuro bose. Umwana ntakorera Se ariko ashobora gukorana n'abakozi mu imitima ya Se adategereje ko amuhemba kuko aba akora ibye ( aba yikorera) (Luka 15:31) Kanda hano umusubize
aha?ko nigeze kumva bavuga ngo munzu yawe habamo isanduku irimo ishusho yawe?niba ukorera imana koko nibyiza imana yakuremye numutima wawe nibyo bifite ukuri bareke bavuge iyakuremye izahemba inahane Kanda hano umusubize
Ntawe Gatare uzazewirinda kuvuganabi Umukozi w,Imana nkubwo wirirwa uterekera usenga nyabinga nimwe mwanga kumva ukuri kwijambo ryimana abakozi bimana bana bavuga Kanda hano umusubize
Ariwowe wasubiza iki Kanda hano umusubize
Yesu Umwami Wabami Araje . Niwe Nzira Nukuri Nubugingo, Rero Sumuntu nkatwe Kuko Nirya Ruswa ,kandi Nizivuguruza Kubyoyavuze ,Gutinda Bizatinda Ariko Nibizahera _HABAKUKI 2 :2 -4 IBYAHISHUWE 1 :3 Kanda hano umusubize
Kbx Gitwaza Turamwemera Ibyavuga Nukuri Kanda hano umusubize
Kbx Gitwaza Turamwemera Ibyavuga Nukuri Kanda hano umusubize
Kbx Gitwaza Turamwemera Ibyavuga Nukuri Kanda hano umusubize
Kbx Gitwaza Turamwemera Ibyavuga Nukuri Kanda hano umusubize
Nta Pastor numwe utavuga ko yuzuye "umwuka wera".Ariko mujye mumenya ko hariho "umwuka w'isi",hakaba n'Umwuka Wera.Bene aba bavuga ko buzuye umwuka wera,ntabwo aribyo.Bible ivuga ko umuntu wese ukunda ibyisi,ayoborwa n'umwuka w'isi nyine.Uzababwirwa nuko bakunda amafaranga,imodoka zihenze,ibyubahiro,kwivanga muli politike,etc...Ibi byose Gitwaza arabikora.YESU n'Abigishwa be,baduhaye urugero.Iyo wabahaga amafaranga,barakubwiraga ngo "gapfane n'ayo mafaranga yawe" (Ibyakozwe 8:18-20).Kubera ko batajyaga mu byisi,ISI yarabangaga (Yohana 15:18-20).Aba ba Pastors,biyita ko bakorera imana.Nyamara abakora ibyo imana itubuza,Bible ibita "abakozi b'inda zabo" (Abaroma 16:18).Imana nijya kurimbura abanyabyaha ku munsi w'imperuka,nibo izaheraho. Kanda hano umusubize
Weweho bigaragara ko usenga zanyabingi niyompamvu wanga kumva ijambo Abakozibimana bavuga Kanda hano umusubize
muvandi garukiraho wica imanza udacumura,umucamanza wacu ni kristo Yesu Kanda hano umusubize
Wasoma Mwa Gatare We; Ibyo Uvuga Ni Ukuri. bible says: mu minsi y'imperuka bazakora ibitangaza mu izina ryanjye but ntimuzajyeyo... anti kristo Kanda hano umusubize
None se Hari ibitangsza Gitwaza akora? Ko afite abantu benshi bamufana gusa! Byose bigiye gusobanuka Kanda hano umusubize


text:
Iseminari Nto ya Rwesero ifite intego yo gufasha abaseminari kuba abana beza bazavamo abapadiri beza cyangwa ababyeyi beza, babereye Kiliziya Gatolika ndetse n’u Rwanda
IMYITWARIRE IBEREYE UMUSEMINARI NDETSE NA KIRAZIRA
Iseminari Nto ya Rwesero ifite intego yo gufasha abaseminari kuba abana beza bazavamo abapadiri beza cyangwa ababyeyi beza, babereye Kiliziya Gatolika ndetse n’u Rwanda
SEMINARI ICYO ARI CYO, INTEGO ZAYO
Seminari Nto yitiriwe Mutagatifu Dominiko Saviyo ya Rwesero ni ishuri ryigenga Diyosezi Gatolika ya Byumba irereramo abitegura kuba abapadiri b’ejo hazaza. Yashinzwe ku wa 15 Nzeri 1956 n’Abapadri bo mu muryango w’Abasaleziyani.
Ni ishuri ryigwamo n’abana baba barateguwe n’amaparuwasi bavukamo, kandi bagatsinda ikizamini gitegurwa n’Iseminari. Abo bana basabwa kuba barahawe amasakarementu y’ibanze ari yo Batisimu, Ukarisitiya n’Ugukomezwa.
Iseminari rero, kugira ngo igere ku ntego zayo, hari indangagaciro ziharanirwa zigomba gutozwa umuseminari kandi zikamuranga aho ari hose hakaba n’imyitwarire idafite umwanya mu Iseminari.
IMIGENZO MBONEZABUPFURA IHARANIRWA MU ISEMINARI NTO YA MUTAGATIFU DOMINIKO SAVIYO – RWESERO
Gusenga
Kwiyubaha
Kubahana
Kumenya kubana neza n’abandi
Kubaha abakuru n’abayobozi
Kumvira abatugira inama Kubahiriza igihe
Gukunda umurimo
Kugira isuku: Ku mubiri, ku myambaro, ku buriri no mu ishuri n’ahandi hose.
Kwibwiriza
Ubunyangamugayo n’ubutwari
Gutuza mu gihe n’ahantu byagenwe
Kubahiriza igihe cy’isengesho no kubaha ahasengerwa
Gufatanya n’abandi
Ubwitange
Kubahiriza ingengabihe y’ikigo (Gukurikiza gahunda)
Umuco wo kugisha inama abakuru
Umuco mwiza wo kumenya gusaba imbabazi no kuzitanga
Umuco mwiza wo kwemera inama tugirwa n’abadukuriye no kwakira ibihano twikururiye
Imyambarire iboneye (Tenue digne: Uniforme)
Imyifatire iboneye mu Kiliziya, mu ishuri, ku meza, aho turara, mu mikino, imbere y’abakuru n’abayobozi
Umuco mwiza wo gusuhuza no gushimira
Gufata neza ibikoresho byacu, iby’abandi ndetse n’iby’ikigo
INTEGO ZA SEMINARI NTO YA RWESERO ZIKUBIYE MURI S ESHATU (SSS) NA ZO ZISHYIGIKIRWA N’IZINDI S ESHATU ARI ZO:
IENCE/SAGESSE (UBUMENYI bushyira UBUHANGA);
SANTE /SPORT (UBUZIMA BUZIRA UMUZE);
SAINTETE/SERVICE (UBUTAGATIFU).
IMYITWARIRE IDAFITE UMWANYA MU ISEMINARI NTO YA MUTAGATIFU DOMINIKO SAVIYO – RWESERO


text:
UBUTUNZI BWO MU IJAMBO RY’IMANA | NAHUMU 1–HABAKUKI 3
Tube maso kandi tugire umwete mu murimo
Babuloni yasaga n’aho idashobora kurimbura u Buyuda. U Buyuda bwagenderaga ku matwara ya Egiputa. Abakaludaya ntibari bafite imbaraga nk’iz’Abanyegiputa. Nanone Abayahudi batekerezaga ko Yehova atari kwemera ko Yerusalemu n’urusengero rwayo birimburwa. Uretse n’ibyo, ubuhanuzi bwagombaga gusohora kandi Habakuki yagombaga kubutegereza. Yari kubigeraho mu gihe yari kuba maso kandi akagira umwete mu murimo.
Ni iki kinyemeza ko imperuka iri hafi?
Nakora iki ngo nkomeze kuba maso kandi ngire umwete mu murimo?


text:
Kugira umurimo ubyara inyungu bifasha abagore kwiteza imbere no kwigira.
Uretse ishuri ryigisha gufuma no kudoda ndetse n’ishyirahamwe, Tubahumurize itanga inguzanyo y’imishinga mitoya ibyara inyungu.
Abagore bahabwa inguzanyo ingana n’amafaranga y’u Rwanda ibihumbi 60,000rwf bakayishyura mu mezi 12 kugirango n’abandi babashe kubona inguzanyo.
Abahawe inguzanyo bahugurwa ku icungamutungo no kwihangira umurimo.
Kuva iyi gahunda yatangira muri 2008, abagore bamaze guhabwa inguzanyo zigera kuri 350 ku mishinga mito ibyara inyungu. Tubahumurize yateye inkunga imishinga itandukanye harimo nk’iyi ikurikira:
- Gucuruza ibiribwa
- Gucuruza ubuconsho (utuntu dusanzwe dutandukanye)
- Gucuruza imyenda ya caguwa
- Restaurants ntoya
- Ubworozi bw’amatungo magufi
- Gucuruza ibijyanye n’ubukorikori
Uko ubushobozi buzagenda bwiyongera tuzabasha gutanga inguzanyo zirenzeho ndetse n’umubare w’abazihabwa uzagenda wiyongera.
Ingaruka
Nyuma ya 1994, abagore benshi bahohoterwaga n’abagabo babo kuko batari bafite ikindi bakora ntaho bahungira kuko ntacyo binjizaga. Bamwe muri bo bari baranduye agokoko gatera Sida abandi barabyaye abana batagira ba se, yewe hari n’ababaga mu muhanda. Abo bagore bagiye bahabwa inguzanyo zibafasha kwiteza imbere bituma babasha kubaho no kwigira bibatura ingoyi y’ihohoterwa.
Umusaruro ubwawo urigaragaza: Kuva muri 2008 inguzanyo zirenga 350 zahawe abagore n’abana barenga 700 ndetse ubuzima bwabo bwahinduwe n’iyi gahunda. Mbere yo guhabwa inguzanyo abagore bahabwa ubujyanama ndetse n’amahugurwa mu bijyanye no kwihangira imirimo no gucunga umutungo kugirango imishinga yabo bazatangira izabashe gutera imbere idahombye.
Niba wifuza gusobanukirwa birenzeho kuri iyi gahunda ndetse no kuyigiramo uruhare watwandikira kuri tubahumurize@yahoo.fr


text:
Urusengero rushya rwa Paruwasi ya Muhondo ruhagaze miliyoni 108,483,360 mu mafaranga y’u Rwanda rwatashywe ku mugaragaro n’imbaga y’abakristo baturutse mihanda.
Nyuma yo kurufungurirwa ku mugaragaro n’Umuvugizi wa ADEPR hamwe n’abafatanyabikorwa bo muri Koreya y’Epfo babateye inkunga mu kurwubaka ingana na miliyoni 25,765,660 mu mafaranga y’u Rwanda, abakristo benshi cyane bari bitabiriye iki gikorwa bagaragaje akanyamuneza babyinira Imana kubw’uko babonye aho kujya bahurira mu iteraniro ryera.
Uru rusengero rufite abakristo 2090, ruri mu Karere ka Gakenke mu Murenge wa Muhondo, rwatangiye kubakwa tariki ya 25/02/2014.
Umuvugizi wa ADEPR, Rev. Karuranga Ephrem yasabye buri wese witabiriye iyi gahunda yo gutaha iyi nzu y’Imana ko ikwiriye gukemurirwamo ibibazo byose byo mu Itorero.
Ati "Dukwiye kugira umuco wo gukemurira ibibazo byacu mu nzu y’Imana, aha ni ahantu Imana iduhaye ngo hatubere ahantu ho kwiyungiramo n’Imana no kuboneramo imbaraga z’Imana.
Aha ni ahantu ho gusengera igihugu cyane kuri buri mu kristo. Ni inzu yo kuza gushimiramo Imana kubw’ibyo Inana yagukoreye."
Abafatanyabikorwa baturutse muri Koreya y’Epfo batanze inkunga kuri uru rusengero, basoje iki gikorwa banoroza abatishoboye ihene 50 zashykirijwe abakristo 50.


text:
Mu ntangiriro z'uyu mwaka wa 2018 ni bwo Theo Bosebabireba yatangiye guhura n'ibibazo bikomeye dore ko yahagaritswe na ADEPR aho bamushinja ibyaha binyuranye. Tariki 28 Mutarama 2018 Theo Bosebabireba yakubiswe n’abagizi ba nabi bamugira intere, bamukubitira mu gihugu cya Uganda mu mujyi wa Kampala ubwo yari avuye Masanafu i Kampala mu gitaramo yari yatumiwemo. Nyuma yaho hatangajwe amakuru y'ibihuhu avuga ko Theo Bosebabireba yitabye Imana aguye mu bitaro, gusa aya makuru yaje kunyomozwa n'abari bamurwaje.
Hari amakuru agera ku Inyarwanda avuga ko guhagarikwa kwa Theo Bosebabireba, bishobora kuba binafitanye isano no gukubitwa kwe na cyane ko mu minsi yose yamaze mu bitaro atigeze asurwa na bamwe mu bayobozi bakuru ba ADEPR, nyamara icyo gihe bakaba bari mu ivugabutumwa muri Uganda. Umuvugizi mukuru wa ADEPR Rev Karuranga Ephrem abajijwe impamvu batasuye uyu muhanzi mu byago yagize, yatangaje ko Theo Bosebabireba atakiri umukristo wabo mu yandi magambo akaba yarashatse kuvuga ko bitari kubacira ishati bajya kumusura mu gihe atari yabasaba imbabazi.
Yarakubiswe agirwa intere,..nyuma yaho hatangajwe ibihuha ko yapfuye
Kuri ubu Theo Bosebabireba yabinyujije mu ndirimbo nshya yise 'Sinapfuye' abwira abakunzi be ko akiri muzima akoresha amagambo akomeye cyane, dore ko hari n'aho yavuze ko adashobora gusubizwa inyuma no kumoka kw'imbwa mu gihe atasubijwe inyuma n'imitontomo y'intare. Theo Bosebabireba yabwiye Inyarwanda.com ko iyi ndirimbo ye nshya yayanditse bitewe n'ibiherutse kumuhabo. Muri iyi ndirimbo nshya 'Sinapfuye' ya Theo Bosebabireba humvikanamo aya magambo:
Ntabwo dutewe ubwoba nk'ibihinda nka kagoma, ntabwo dutewe ubwoba nk'ibikangisho gusa, iyatwambukije inyanja itukura ntizabura kutwambutsa Nyabarongo y'ibiziba. Abavuze ibya mbere bazavuga ni bya kabiri, Imana izakugarukaho, witinya kuko uzatabarwa. Amenyo y'intare yaradusize, amenyo y'idubu yaradusize, imitontomo y'intare ntiyaduhagaritse none imbwa ziramoka ngo dusubire inyuma, ntibyashoboka, tuzayambuka.
Twireze tukiri bato ntitwagiraga na geto twakoreshwaga agahato, none dufite umuheto ngo muzadushobora, none mufite Yesu Kristo ngo muzadushora, oya ntibikunda. Naciye mu bimene by'amacuka biransiga, none muzanye iby'ibicuma ngo binyice, muri imburamukoro, mwarambitse, mwarampururije, mwaransakurije, mwarampemukiye ariko sinapfuye ndacyariho, ni ukuri sinapfuye ndacyariho,...
UMVA HANO 'SINAPFUYE' INDIRIMBO NSHYA YA THEO BOSEBABIREBA
Theo Bosebabireba ati 'Sinapfuye,...muri imburamukoro'
Theo Bosebabireba ati 'Amenyo y'intare yaradusize,..none imbwa ziramoka'
UMVA HANO 'SINAPFUYE' INDIRIMBO NSHYA YA THEO BOSEBABIREBA


text:
Mu murenge wa Mageragere haravugwa ikibazo cy’imbwa zitazwi ziri kwirara mu matungo zikayarya, amwe agakomereka ayandi akahasiga ubuzima.
Nkuko polisi y’u Rwanda ibitangaza, ngo mu cyumweru gishize imbwa zitazwi zariye ihene 17 mu murenge wa Mageragere, ndetse no muri iki cyumweru turimo tariki ya 8 Werurwe zikaba zarongeye kwibasira ihene 7 zizisanze aho zari ziziritse zose zirapfa.
Yagize ati:” Uretse no kurya amatungo, iyo imbwa zidakurikiranwe neza na ba nyirazo, ahubwo bakazireka zikazerera hirya no hino, zishobora no kurya abaturage zihuye na bo ariko cyane cyane abana bari mu ngo cyangwa bari ahandi mu bikorwa binyuranye”.
SP Hitayezu yakomeje avuga ko hari ubwo ba nyirazo babona zishaje cyangwa se zirwaye indwara zitazakira, bakajya kuzijugunya mu mashyamba bikaba bikekwa ko ariko byagenze mu murenge wa Mageragere.
Umuvugizi wa Polisi y’u Rwanda mu Mujyi wa Kigali yasabye kandi abayobozi b’inzego z’ibanze gukomeza kubigiramo uruhare bagakangurira abaturage kuzitaho.
Yasabye kandi abaturage kujya bamenyesha Polisi y’u Rwanda n’izindi nzego, aho babonye imbwa zizerera kugira ngo habeho ubufatanye mu gukumira ko zarya amatungo n’abantu cyangwa se zigateza umutekano muke mu bundi buryo.
Iteka rya Minisitiri w’ubuhinzi n’ubworozi No⁰009/11.30 ryo kuwa 18/11/2010 ryerekeye izerera ry’amatungo n’izindi nyamaswa zororerwa mu ngo, mu ngingo za 4, 5, 6, 7, 8, 9 na 10 rivuga ku byemezo biteganyirijwe amatungo azerera, ba nyir’amatungo azerera, icyemezo gifatirwa itungo cyangwa inyamaswa izerera igahungabanya umutekano, kumenyekanisha imbwa, amafaranga acibwa ku izerera ry’imbwa, ibyemezo bifatirwa imbwa zitagira ba nyirazo, n’ibyemezo bifatirwa imbwa zizerera zitagomba kwicwa.


text:
Kuzuza ubuziranenge byabereye ihurizo rikomeye zimwe mu nsegero zo mu mujyi wa Kigali bituma zifungwa
Iki gikorwa cyo gufunga insengero kije nyuma y’inama yahuje urwego rw’igihugu rw’imiyoborere myiza (RGB) hamwe n’amadidini n’amatorero , yabaye tariki ya 20 Gashyantare2018.
Umwanzuro wo gufunga insengero watangiye nyuma yo gusanga zitujuje ubuziranenge, ni ukuvuga imyubakire n’imiterere y’insengero ishobora gushyira mu kaga ubuzima bw’abayoboke bazo. Mu nsengero 480 zimaze kugenzurwa mu karere ka Gasabo na Nyarugenge, insengero 203 nizo zimaze gufungwa kubera kutuzuza bimwe mu bigenderwaho. Bapima niba urusengero rwujuje ubuziranenge ari byo :Ibyangombwa bitangwa na RGB, Icyemezo cy’ubuyozi bw’akarere, kuba badasengera muri shitingi, Ubuso bungana ½ cya hegitari,inyubako yuzuye kandi ifite ibyangombwa byo gukoreramo, Kuba rufite sound proof(akagaruramajwi) ku nsengero zegereye ingo z’abaturage, Kuba badakorera mu nzu yagenewe guturwamo, Ubwiherero buhagije, Parking, bafite uburyo bwo gufata amazi.
Uyu mwanzuro wo gufunga insengero ushyizwe mu bikorwa abenshi baraburiwe kuko ikibazo cy’amadini akorera mu kajagari cyakunze kugarukwaho kenshi mu nama zidatandukanye, hari nabagiye basabwa gukosora bimwe mu byo basabwaga ntibabikore. Ku ikubitiro hafunzwe insengero 2 zikorera mu mujyi wa kigali, Nyarugenge harimo Itorero Inkuru nziza na Redeemed Gospel church ya Rugagi.
Mu nkuru dukesha igihe.com ivugako iki gikorwa kitagarukiye ku nsengero gusa kuko hari n’imisigiti ibiri yafunzwe iri mu Murenge wa Kigali mu karere ka Nyarugenge.
Ijambo amadini y’inzaduka rikunze gukoreshwa cyane bashaka kumvikanisha idini rifite amatwara atandukanye n’andi madini yaribanjirije, ni ukuvuga imyigishirize yaryo, imyambarire y’abarisengeramo, imisengere n’imiririmbire.
Amadini n’amatorero arushaho kuvuka ku bwinshi nyamara ugasanga amenshi atujuje ibisabwa , aho usanga abayashinze batabifitiye ubumenyi buhagije byibura kuba barize ishuri ry’iyobokamana(Theology), Ntaho byari bitandukaniye nkwakwakundi umuntu arota ikintu bugacya cyabaye.
Abenshi bagenda bakemanga ubwinshi bw’amadini n’amatorero bigenda bivuka uko bwije nuko bukeye aho babigereranya n’uburo bwinshi butagira umusururu, kuko usanga hari benshi bayashinga bagamije gusha indoke atari ukuzana icyazimiye nk’intego yariyarazanye Yesu ku isi. Kuba amadini yangisha abayoboke bayo gahunda za Leta harimo kwanga gutora, amadini usanga ahora mu makimbirane adashira kubera imitungo y’itorero. Abenshi mu bashinga amadini muri iyi minsi usanga bavugako impamvu yo gushinga idini ari impano bifitemo nk’uy’ubuhanuzi, uburondozi no kubwiriza cyane.
Twibukeko intego Yesu yasigiye intumwa ari ukubwiriza ubutumwa bwiza butuma abantu bihana bagakizwa, bakizera kugirango batazacirwaho iteka kandi ababwira n’ibimenyetso bizagendana n’abizera: Bazafata inzoka, bazirukana abadayimoni,bazavuga indimi nshya, bazarambika ibiganza ku barwayi bakire. (Mariko16:15-18),Yohana umubatiza yabwiye abantu kwera imbuto zikwiriye abihanye (Luka3:8), Yesu nawe yabwiye abantu ko bakwiye kwihana kuko ubwami bw’Imana buri bugufi (Luka4:17). Ikirenze kuri iri jambo umuntu aba yikorera ku giti cye mu by’Imana ntabwo aba akorera Imana mu bantu bayo.
Ese uracyagendana n’ibyo bimenyetso ?
Umubare w’amatorero mu Rwanda ugenda uzamuka ku kigero cyo hejuru aho mu mwaka 2012 habarurwaga amatorero 180 ariko nyuma y’aho ikigo cy’igihugu cy’imiyoborere myiza gitangiye kuyandika hagaragaye amatorero 1500 mu mwaka wa 2016, hatabariwe akorera mu rwihisho. Tugereranyije n’igihe gishize kuriubu mu Rwanda hari amadini arenga 2000.
iyi ni ifishi irigenderwaho bagenzura ubuziranenge bw’insengero
insengero zubatse mu mahema zafunzwe
iki ni kimwe mu byumba by’ amasengesho byafunzwe
urusengero rwa Rugagi ni rwo rwafunzwe ku ikubitoro
Ismael@Agakiza.org


text:
Reba Video
Igitsina
Marie Nyirabahutu
marienyirabahutu@rocketmail.com
Muraho,nitwa NYIRABAHUTU Marie,mfite abana babiri,n'ubwa mbere nkoresh'ubu buryo bwo gushak'umukunzi,uzankundira kumber'umukunzi azabe azi ko azankundira n'abana nk'aho ar'abe,kandi abaye umunyarwanda byarushaho kuba byiza,kuko ntabwo numva ikirundi,kandi ndasaba umuntu wese uzashaka kuzansubiza ko azajya ahita anyohereza n'ifoto ye,nimushima nanjye nzamwoherereza iyanjye nawe ambone,tubone guhana telefone,twashimanye,mu mafoto.Murakagira amahoro.
Muraho,nitwa NYIRABAHUTU Marie,mfite abana babiri,n'ubwa mbere nkoresh'ubu buryo bwo gushak'umukunzi,uzankundira kumber'umukunzi azabe azi ko azankundira n'abana nk'aho ar'abe,kandi abaye umunyarwanda byarushaho kuba byiza,kuko ntabwo numva ikirundi,kandi ndasaba umuntu wese uzashaka kuzansubiza ko azajya ahita anyohereza n'ifoto ye,nimushima nanjye nzamwoherereza iyanjye nawe ambone,tubone guhana telefone,twashimanye,mu mafoto.Murakagira amahoro.
Subscrever: Enviar comentários (Atom)
Copyright © 2011 Igihozo by bangmedia | Privacy Policy | About Us


text:
ABANTU BA KERA
Uko Esipanye yirukanye Abamorisike
Hari abavuga ko muri icyo gihe cy’amateka ababaje, ibintu hafi ya byose Abesipanyoli bakoraga, kiliziya yabigiragamo uruhare. Turagutera inkunga yo gusoma iyo nkuru.
UBWAMI bwa Esipanye bwashakaga ko habaho leta ya gikristo igendera ku mategeko amwe. Kubera ko Abamorisike batari abayoboke ba kiliziya, hari abumvaga ko kuba bariho byari igitutsi gikomeye ku Mana. Nyuma y’imyaka myinshi, abo Bamorisike bafatiwe icyemezo. Ikihe? Hafashwe icyemezo cyo kubirukana. *
BAHINDUYE IDINI KU NGUFU
Mu gihe cy’imyaka amagana, Abamore bo muri Esipanye bitwaga Abamudejari, iryo zina rikaba ryerekeza ku Bisilamu bo muri Esipanye bari bake, biberagaho mu mahoro mu duce twategekwaga n’Abagatolika. Mu duce tumwe na tumwe, bamaze igihe runaka bafite uburenganzira bwo gukurikiza amategeko n’imigenzo yabo, no kugendera ku mahame y’idini ryabo.
Icyakora mu mwaka wa 1492, abami b’Abagatolika ari bo Ferdinand wa II na Isabella bigaruriye intara ya Grenade, ari na ko gace ka nyuma ka Ibérie kari kakiri mu maboko y’’Abisilamu. Igihe Abamore bishyiraga mu maboko y’abo bami, basezeranyijwe guhabwa uburenganzira nk’ubwari bwarahawe Abamudejari. Ariko bidatinze, abayobozi b’Abagatolika barushijeho gutoteza Abisilamu bo mu bwami bwabo bari bake no kubotsa igitutu, babahatira guhinduka. Abamore bamaganye uwo mwanzuro bitewe n’uko warengaga ku masezerano bari baragiranye, maze mu wa 1499 bigomeka ku butegetsi. Ingabo za leta zahosheje iyo myigaragambyo, ariko nyuma yaho Abisilamu bo mu turere dutandukanye bagiye bahatirwa guhindura idini cyangwa bakimukira mu tundi duce. Abemeye guhindura idini bakaguma muri Esipanye, Abesipanyoli babise Abamorisike.
‘NTIBARI ABAKRISTO BEZA KANDI NTIBUMVIRAGA UBUTEGETSI’
Mu mwaka wa 1526, idini rya Isilamu ryaciwe muri Esipanye hose. Ariko Abamorisike benshi bakomeje gukurikiza amahame y’idini ryabo rwihishwa, kandi mu rwego rw’itsinda bakomeye ku muco wabo.
Mu mizo ya mbere, kuba Abagatolika ku izina byarihanganiwe. N’ubundi kandi, bari bafatiye runini leta kuko bari abanyabugeni, abanyabukorikori, bagakora imirimo y’ingufu kandi bagatanga imisoro. Icyakora kuba muri rusange baranze kuyoboka idini gatolika, byatumye bahabwa akato na leta ndetse na rubanda. Urwo rwikekwe rushobora kuba rwaraterwaga n’uko bagendaga barushaho gukekwa amababa, abantu bibaza niba koko barahindukiriye kiliziya babikuye ku mutima.
Icyakora nyuma y’igihe gito, kubihanganira byaje kuvamo guhatirwa guhindura idini ku ngufu. Mu mwaka wa 1567, Umwami Philippe wa II yatanze itegeko rivuga ko Abamorisike batemerewe kuvuga ururimi rwabo, kwambara imyambaro yabo no gukurikiza imigenzo yabo. Iryo tegeko ryatumye bongera kwigomeka kandi hameneka amaraso menshi.
Ugereranyije, Abamorisike bagera hafi ku 300.000 bahatiwe kuva muri Esipanye kandi bahava nabi cyane
Abahanga mu by’amateka bavuze ko abategetsi bo muri Esipanye bemezaga ko “Abamorisike batari Abakristo beza kandi ko batumviraga ubutegetsi.” Ni yo mpamvu babashinjaga kuba ibyitso by’abanzi ba Esipanye ari bo Baberiberi, Abaporotesitanti bo mu Bufaransa, n’Abanyaturukiya, ibyo ngo bikaba byarashoboraga gutuma ayo mahanga abagabaho ibitero. Urwo rwikekwe no gutinya ko Abamorisike bazavamo abagambanyi, byatumye Philip wa III afata umwanzuro wo kubirukana mu mwaka wa 1609. * Mu myaka yakurikiyeho abantu bakekwagaho kuba Abamorisike baratotejwe. Nguko uko Esipanye yose yaje guhinduka iy’Abagatolika hakoreshejwe ibikorwa nk’ibyo by’urukozasoni.
^ par. 4 Izina ry’Abamorisike rikomoka ku ijambo ry’icyesipanyoli risobanurwa ngo “Abamore bato.” Abahanga mu by’amateka bakoresha iryo zina mu buryo bwiyubashye, berekeza ku bantu bari Abisilamu bakaza guhinduka bakaba Abagatolika. Igihe ubwami bwa nyuma bw’Abisilamu bwari bumaze kugwa mu mwaka wa 1492, bigumiye mu mwigimbakirwa wa Ibérie.
^ par. 12 Nanone abahanga mu by’amateka bakeka ko nibura umwe mu bayobozi ba Esipanye yaboneyeho uburyo bwo gufatira imitungo itimukanwa y’Abamorisike.


text:
NOSTRESS ni porogaramu yakozwe n’Umusore w’Umunyarwanda kabuhariwe mu ikorwa rya porogaramu nkizi zifashishwa mubikorwa bitandukanye hano imbere mu gihugu ndetse no hanze yacyo.iyi porogarmu NOSTRESS ikaba ije guhuza abantu bataye ibyangombwa byabo ndeste nababitoye.
Ndahimana Donatien uherutse no gushyira hanze indi Porogaramu yifashishwa muburezi hano mu Rwanda, akomeje gukataza mugushakira Abanyarwanda uburyo bwazajya bubafasha mubikorwa byabo byaburi munsi.dore ko ngo yari amaze iminsi yitegereza ukuntu umuntu wataye ibyangombwa aba ahangayitse kandi no kongera kubibona bikamugora cyane ,kuko aba atanafite aho abishakira muburyo bworoshye.
Akomeza ahamagarira Abanyarwanda Bose kwiyandikisha kuri iyi Porogaramu,ati:”iyandikishe kuri iyi porogaramu ntuzongera kugira ibibazo byo kubura ibyangombwa byawe aho waba uri hose.”
- Waba ufite ibyango byabandi watoraguye?
- Waba warataye ibyango byawe ukaba warabuze ishakiro?
- Waba ugifite ibyangombwa byawe byose?
- Waba se waburanye n’Umwana wawe?
- Waba se wibwe Telephone,Mudasobwa ndetse n’ibindi nkibi bigendanwa?
Iyandikishe kuri NoSTRESS Maze uhabwe ubufasha bwihuse kandi bukunogeye.
Ese NOSTRESS ikora ite?
Kwiyandikisha cg kwandikisha ibyangombwa byawe, jya ku rubuga www.nostress.rw maze ukurikize amabwiriza.ntakibazo kirimo kuko iyi porogaramu urayisanga mundimi zose dusanzwe twifashisha hano mu Rwanda.
Ese kwiyandikisha ni ubuntu cg hasabwa ikiguzi?
Muri rusanjye kwandika ibyangombwa byawe byose muri iyi porogaramu ni Amafaranga 500 y’Urwanda(500frw).Ariko kuri ubu Twatangiye kwandika kubuntu kuzageza igihe tugiriye nibura abantu ibihumbi icumu (10.000) muri Porogaramu yacu.
Ese nibihe byangombwa Abaturage bashobora kwandikisha?
Twandika ibyangombwa byose bifite numero ibiranga (ibyangombwa (impapuro) ndetse n’ibindi bijyanye n’ikoranabuhanga(documents and devices)) muri ibyo twavugamo :Irangamuntu,Passport,Laissez-Passer,Visa Card,Uruhushya Rwogutwara ibinyabiziga,Ikarita y’urugendo TAP&GO ,Ubwisungane mu kwivuza,Impamya bumenyi(Diplome),Icyangombwa cy’Ubutaka (Land Certificate),Telephone zigendanwa,Printer,Tv Screen,Mudasobwa zigendanwa(LapTop),Decoder,Motorcycel,Imodoka n’ibindi.
Ushobora kwibaza icyo Nostress yaba izagufasha mugihe ibyangombwa byawe byibwe cg byatakaye?
Mugihe ibyangombwa byawe byabuze;urugero nk’Irangamuntu yawe, hari amahirwe ijana kurindi ko icyangombwa cyawe kiri ahantu runaka.Nko ku biro bya Police, kuri Banki,kubitaro nahandi..mugihe hari uwabitoye,yinjiza numero y’icyangombwa cyawe noneho porogarmu yacu igashakisha nyiri icyangombwa aho aharereye(ariko mugihe yiyandikishije muri porogaramu yacu) noneho porogaramu ikamwoherereza ubutumwa kuri Telephone ye igendanwa bumuha amakuru yaho ibyangombwa bye biherereye. ikaguha Amazina y’uwabitoye, aho Aba ndetse na numero ya telephone ye kuburyo ushobora guhita umuhamagara.
Wakwibaza Umutekano w’ibyangombwa byawe wandikishije kuri Nostress uko umeze?
Kubaka porogaramu zifite ubwirinzi (Cryptography) nibyo twagize umwuga ndetse kandi ni inshingano zacu;Nostress ifite ububiko bwizewe kuburyo ntamuntu ushobora guturuka kuruhande ngo maze agire aho ahera yiba amabanga yacu ndetse n’ibyangombwa byabanyarwanda tubitse mu bubiko (Database).


text: 4 Bakundwa, ntimukizere ubutumwa bwose busa naho buvuye ku Mana,+ ahubwo mugerageze ubutumwa bwose kugira ngo murebe niba mu by’ukuri buturuka ku Mana,+ kuko abahanuzi benshi b’ibinyoma badutse mu isi.+2 Iki ni cyo kibamenyesha amagambo yahumetswe n’Imana:+ amagambo yose yahumetswe avuga yeruye ko Yesu Kristo yaje ari umuntu, aba aturutse ku Mana.+3 Ariko amagambo yose yahumetswe atavuga Yesu atyo, ntaba aturuka ku Mana.+ Byongeye kandi, ayo ni yo magambo yahumetswe ya antikristo, amagambo mwumvise ko yari kuza,+ none ubu akaba yaramaze kugera mu isi.+4 Bana bato, muri ab’Imana kandi mwatsinze abo bantu,+ kuko uwunze ubumwe+ namwe akomeye+ kurusha uwunze ubumwe n’isi.+5 Ni ab’isi;+ ni yo mpamvu bavuga iby’isi kandi isi irabumva.+6 Twebwe turi ab’Imana.+ Uzi Imana aratwumva;+ utari uw’Imana ntatwumva.+ Uko ni ko tumenya amagambo yahumetswe y’ukuri n’amagambo yahumetswe ayobya.+7 Bakundwa, nimucyo dukomeze gukundana,+ kuko urukundo+ ruturuka ku Mana; umuntu wese ugaragaza urukundo yabyawe n’Imana+ kandi azi Imana.+8 Udakunda ntiyigeze amenya Imana, kuko Imana ari urukundo.+9 Iki ni cyo cyagaragaje ko Imana idukunda:+ ni uko yohereje Umwana wayo w’ikinege+ mu isi, kugira ngo tubone ubuzima binyuze kuri we.+10 Dore uko urukundo ruri: si uko twakunze Imana, ahubwo ni uko yo yadukunze ikohereza Umwana wayo ngo abe igitambo+ cy’impongano+ y’ibyaha byacu.+11 Bakundwa, niba uko ari ko Imana yadukunze, natwe tugomba gukundana.+12 Nta muntu wigeze abona Imana.+ Niba dukomeza gukundana, Imana iguma muri twe kandi urukundo rwayo rukomeza kuba muri twe rwuzuye.+13 Iki ni cyo kitumenyesha ko dukomeza kunga ubumwe+ na yo kandi na yo ikunga ubumwe natwe:+ ni uko yaduhaye umwuka wayo.+14 Byongeye kandi, twiboneye+ n’amaso yacu kandi duhamya+ ko Data yohereje Umwana we ngo abe Umukiza w’isi.+15 Umuntu wese watura akavuga ko Yesu Kristo ari Umwana w’Imana,+ Imana ikomeza kunga ubumwe na we, na we akunga ubumwe n’Imana.+16 Kandi natwe twamenye urukundo+ Imana idukunda, turarwizera.Imana ni urukundo,+ kandi uguma mu rukundo+ akomeza kunga ubumwe n’Imana, Imana na yo igakomeza kunga ubumwe+ na we.17 Uko ni ko urukundo ruba muri twe rwuzuye, kugira ngo tugire ubushizi bw’amanga+ ku munsi w’urubanza,+ kuko nk’uko Yesu yari ameze, ari ko natwe turi muri iyi si.+18 Mu rukundo ntihabamo ubwoba,+ ahubwo urukundo rwuzuye rwirukana ubwoba,+ kuko ubwoba bubera umuntu inzitizi. Koko rero, umuntu ukigira ubwoba ntaba afite urukundo rwuzuye.+19 Twe dukunda Imana kuko ari yo yabanje kudukunda.+20 Umuntu navuga ati “nkunda Imana,” ariko akaba yanga umuvandimwe we, aba ari umunyabinyoma,+ kuko udakunda umuvandimwe we+ abona, adashobora gukunda Imana atabonye.+21 Kandi iri ni ryo tegeko Imana yaduhaye:+ ni uko ukunda Imana agomba no gukunda umuvandimwe we.+


text:
Iki nicyo gihe cyawe cyo gukiranuka Pastor Desire
Ku munsi w’ amahirwe wishime, ku munsi w’ amakuba utekereze kuko Imana yabibangikanije byombi, ikabibangikanya kugirango utazamenya ibizaba nyuma.
Ikintu cyose gifite igihe cyaco. Umubwiriza 3:1
Itegereze umurimo w’ Imana ninde Wabasha kugorora icyo yagoretse? Umubwiriza 7:13-14
Abantu benshi babona ibihe bibasimburanaho ariko ntibazi kureba igihe ngo bakimenye. Yesu yaravuze ngo: “Iyo mubonye umutini utoshye mumenya ko imvura iri hafi ariko ntimuzi kumenya igihe cy’ umwana w’ umuntu”.
Umubwiriza ati: “Buri kintu kigira igihe cyacyo: Kurya gusonza, kubahwa gusuzugurwa, kubyara gupfusha, gukena gukira, kubyiruka gusaza, amahoro ibibazo, ibihe bihora bisimburana kandi ikibazo si ibihe ikibazo ni uko witwara mu bihe.
Umubwiriza atanga inama ati: “Wibuke umuremyi wawe iminsi myiza ikiriho, igihe ukiri muto ukigezweho, igihe wubashywe, igihe ibintu nawe ubona ko bigenda neza nicyo gihe cyo kubaha Imana kuko hari igihe iminsi izaba itakunejeje ibyo bihe bibaho.
Koresha umwanya wawe neza ukiwufite wagure ubwami bw’ Imana ugire n’ imirimo
uzibutsa Imana kuko utapfushije umwanya ubusa kandi ibyo bihe byiza ntuzabihoramo.
Itegereze umurimo w’ Imana; ninde wabasha kugorora icyo yagoretse? Imana ishobora kubigoreka ugasonza abandi bariye, ugakena abandi bakize, ugashomera abandi bakora ukavugwa nabi abandi bubashywe ntawagorora ibyo yagoretse. Ikibazo ni uko ibigoreka twe tukishyiramo abantu ngo ntibagize batya, sibo ahubwo ni Imana
yemeye ko ibyo bihe bikugeraho none wahindura iki? Yosefu yabwiye uwo yarotoreye inzozi ngo nugera mu bwami uzanyibuke agezeyo kuko ibye bitari byagororoka aramwibagirwa (Itangiriro 40); nta wakwibuka Imana itakwibutse iyo ikinze nta wakingura ikinguye nta wakinga. Yosefu yaje kuba umukire ibye Imana yabihaye umurongo yaje kubwira bene se ngo ku bwanyu mwashatse kungirira nabi ariko Imana yarabihinduye biba byiza kugira ngo ikize abantu benshi be gupfa (Itangiriro 50:20).
Ku bakunda Imana byose bifataniriza hamwe kutuzanira ibyiza (Abaroma 8:28), wowe ukurikiye iyi nyigisho ibyawe ikaba ikibigoretse ihangane uyibaze icyo ishaka kukubwira (Yesaya 30:20-21). Iyo ikugaburiye ibiryo by’ amakuba n’amazi y’ agahimano iba ikwigisha kandi abigisha bawe ntuzongera kubahishwa ahubwo uzahora wumva ijwi rikubwira ngo iyi nzira we kuyinyuramo. Imana yashatse kukwigisha yakwigishiriza ku wo wari wiringiye, umugabo wawe, abana bawe ku mukoresha wawe, kuri mwene so utari uzi ko byaturukaho, ku butunzi bwawe yewe no ku mubiri wawe naho wahigishirizwa; wowe gusa saba Imana kumenya impamvu uri guca muri ibyo bihe kuko Yobu yaravuze ngo: “Iyi inzira ndi kunyuramo nirangiza kungerageza nzavamo meze nka Zahabu”.
Dawidi yari azi inzira z’ Imana yigishirizamo abantu rimwe ahunze umuhungu Abusalomu yamwigometseho, uwitwa Shimeyi yaramututse abamurinda bati mwami reka tumwice arababwira ati mumureke kuko Imana ishobora kuba yabyemeye, kuko n’ umuhungu nibyariye arampindutse.
Kandi Imana izareba amarira yanjye ingarure mu murwa. Kandi koko Imana yarebye
gukiranuka kwe iramugarura. Wowe witwaye gute mu gihe uri gucamo? Pawulo yari
yarigishijwe yavuze ngo nigishijwe kuba muri byinshi no muri bike muri byose
nshobozwa na Kristo umpa imbaraga. Abantu batangajwe n’ ukuntu abigishwa bari
guhamya ariko ngo bibutse ko bagendanye na Yesu baravuga ngo mubihorere kuko
yigisha neza ariko ibihe banyuzemo baravuga ngo nkatwe tuzahabwa iki? Nyuma y’ ibyo ubona ibihe bizahinduka neza ugubwe neza Imana ibyo igambirira ni byiza si bibi
izakurema umutima w’ ibyo uzabona nyuma (Yeremiya 29:11) Ihanganire igihe.
Imana yarabibangikanije niba uri kurira ihangane kurira kwararira umuntu nijoro ariko
mu gitondo impundu zikavuga (Zaburi 30:5)
Niba ufite ibyishimo ushimire Imana, utekereze aho Imana yagukuye kuko birabangikanye nta wumenya ibizaza nyuma.
Nyuma y’ ubutayu hari Kanani ushobora kuba ukurikiye iyi nyigisho ukiri mu butayu
wemere ubugendanemo n’ Imana, kandi niba uri Kanani koresha igihe cyawe neza.
Ariko ndabwira abakiri mu butayu ko Kanani iri hafi Imana iragukunda
ntiyaguhamagariye kugwa mu butayu. Wowe gusa wirinde kuyivovotera.
Abantu baheranywe n’amaganya ku bw’ibyo Imana yagoramitse; yewe ntuzabigorora nta cyo wahinduraho ahubwo yishakeho ubucuti ibindi ntacyo izina abakiranutsi n’ ubwo ibanza kubigisha ariko irabakunda iba irengera ubugingo bwabo kugira isi
itabutwara ariko nyuma yo kwigishwa byose bizana ibyawe kuko ibyo Data atunze
byose ni ibyawe.
Umuragwa iyo akiri umwana ategekwa n’ abaja n’ abagaragu kugeza igihe cyategetswe na se ariko igihe iyo kigeze aba ari nyir’ ibindi byose (Abagaratiya 4:1-3).
Abandi nabo baheranywe no guhaga no kugubwa neza ariko niba ufite ibihe byiza mu buryo bwose irinde kuko Imana yabibangikanije. Nta wumenya ibizamubaho hanyuma. Imana yabwiye Abisirayeri iti nimumara kurya mukabyibuha mukubaka amazu mukayabamo inka zikagwira ntimuzibagirwe Imana yabakuye muri Egiputa. Koko bagezeyo bagubwa neza ariko kuko ibintu bihinduka bamaze kwibagirwa batakaje igihugu imyaka 1800 yose baravuye ku ikarita y’ isi.
Ibyaha biri gukorwa ibidakoreshwa n’ amaganya biri gukoreshwa n’ umurengwe mwirinde Imana ni inyarukundo izabana natwe nituyumvira, amen!
Pastor Desire Habyarimana


text:
Ibikoresho :
Cereli udufungo 3
Vinaigrette
Uko bikorwa :
Tunganya cereli neza
Togosa amazi arimo umunyu n’agasukali gake
Amazi amaze kubira, sukamo imboga za cereli zimaremo iminota 1 kugera kuri 3
Zikuremo uyite uzinaga mu mazi akonje
Nyuma y’iminota mike zikuremo uzishyire ahantu zumuke( zivemo amazi)
Ubwo salade yawe iba igiye gutungana uhita utegura umutako wayo ukoresheje vinaigrette
Shyira vinaigrette kuri salade mbere ho gato ko uyifungura kugirango utayishyiramo -igatindamo bikaba byatuma imboga zawe zihindura ibara kubera vinaigre.
Byatanzwe na Madame Marie, umutoza mu guteka.
Tel : 0785296033, email : info@madamemarie.nl
Salade ya cereli
Ibikoresho :


text:
Umucikacumu Ngoragoze aratanga ubuhamya ku byo yiboneye we ubwe mu gihe Inkotanyi zatsembatsembaga abahutu muri Gisenyi.
Mu kiganiro Bwana Fransisko Ngoragoze yagiranye na Radiyo Ijwi Rya Rubanda, yadusobanuriye ibyo yiboneye ubwe mu Rwanda kuva mu mwaka w'1994 Inkotanyi zikimara gufata ubutegetsi. Yasobanuye ukuntu Inkotanyi zatsembatsembye impunzi zari zimaze gusenyerwa inkambi yazo muri Nyacyonga, asobanura uburyo Inkotanyi zakomeje ubwicanyi ndengakamere iwabo muri Kibirira ndetse no mu bindi bice bya Prefegitura ya Gisenyi nko muri Kanama na Rubavu.
Radiyo Ijwi Rya Rubanda irasobanuza umucikacumu Ngoragoze ku buhamya yatanze burebana n'itsembabwoko rya FPR Inkotanyi muri Gisenyi.
Radiyo Ijwi Rya Rubanda yamubajije kuri ubwo buhamya bwe, maze nawe arushaho gusobanura ukuntu yabibonye, haba muri Ngororero Inkotanyi zikimara gufata ubutegetsi, haba no ku Gisenyi aho yari afungiwe hamwe n'abantu benshi bo batabashije kurokoka itsembabwoko rya FPR Inkotanyi.


text:
Nyamagabe: Abayobozi basabwe kwita by’umwihariko ku basigajwe inyuma n’amateka
Abayobozi b’akarere ka Nyamagabe n’abashinzwe imibereho myiza y’abaturage mu mirenge basabwe kwita by’umwihariko ku basigajwe inyuma n’amateka babakangurira kwitabira gahunda za leta, guha abana biga ibikoresho kandi bakabashishikariza kwiga.
Kuri uyu wa 25 Ugushyingo, 2014 mu nama yagiranye n’abayobozi, Umunyamabanga wa leta muri minisiteri y’ubutegetsi bw’igihugu, ushinzwe amajyambere rusanjye n’imibereho myiza y’abaturage, Dogiteri Alivera Mukabaramba yasabye abayobozi guhoza ijisho kubasigajwe inyuma n’amateka.
Abitabiriye inama bagegejejweho ikibazo cy’abasigajwe inyuma n’amateka gihangayikishije igihugu, kuko abenshi batitabira gahunda za leta, bakangiza ubufasha bahabwa ndetse n’abana babo bagata ishuri.
Dogiteri Alivera Mukabaramba aravugako bakeneye abana b’abasigajwe inyuma n’amateka bize kugira ngo bazahindure imyumvire kuko abenshi byagaragayeko bata ishuri.
Yagize ati: “twasabye abayobozi kwita ku kintu cyo kwigisha abana b’abahejwe inyuma n’amateka, kuko n’itugira abana bize ntago tuzagira ibibazo nk’ibyo dufite ubu by’imyumvire, twasabye ko abata ishuri kubera ibibazo by’imibereho, ko bakwegerwa ku mafaranga agenewe abatishoboye nabo bagahabwa ibikoresho ku bana biga amashuri abanza.â€
Yakomeje avugako ikintu cyo kwiga cyashyirwamo ingufu n’abarangije amashuri bagakomeza mu yisumbuye abandi bakiga n’imyuga kandi n’abandi bakigishwa bagashishikarizwa kwitabira gahunda za leta zitandukanye.
Yagize ati: “hari abarangije abanza ariko batashoboye gukomeza, hari amafaranga tubafashishayo kwiga imyuga bakagura n’ibikoresho ndetse n’abagiye muri kaminuza minisiteri irabishyurira, twasabye ko ikintu cyo kwiga bagishyiramo ingufu, ubundi rero bakabigisha ntihagire ahantu babasiga ari amanama, ari umuganda, ari izindi gahunda za leta, no kububakira imidugudu bakabubakira hamwe n’abandi.
Abasigajwe inyuma n’amateka bagomba guhozwaho ijisho kuko kubera imyumvire ikiri hasi, byagaragaye ko inzu bubakirwa bazicana, ibikoresho bahawe bakabigurisha n’abafite cyangwa bahabwa amasambu bakayagurisha. Ubuyobozi bukaba bwasabwe kubitaho bagakurikiranwa.


text:
Burera: Inzego z’ibanze zirasabwa gukorana zikajya zihanahana amakuru byihuse
Abayobozi b’inzego z’ibanze mu karere ka Burera barasabwa gushyira hamwe bagakorana, bagahanahana amakuru y’ibibera mu ngo, mu midugudu cyangwa mu mirenge mu rwego rwo kugira ngo imibereho y’abaturage irusheho kuba myiza.
Ibi barabisabwa n’intumwa za rubanda zamaze iminsi 10 muri ako karere, zizenguruka mu mirenge icyenda, zireba uko abanyaburera batuye muri iyo mirenge babayeho.
Ubwo, ku kwa kabiri tariki ya 03/02/2015, bamurikaga ibyo babonye mu karere ka Burera muri iyo minsi yose bakamazemo, bagaragaje ko umwanda mu ngo za bamwe mu baturage uteye inkeke. Ngo kuburyo n’abafite inzu zirimo isima batajya bazikoropa.
Bamwe mu baturage bo ngo bakaraba cyangwa se bambara neza ari uko bagiye mu birori, mu nama cyangwa mu misa, nyamara baba bari mu rugo ntibibuke koga cyangwa kwambara umwenda umeshe kandi amazi yarabegereye.
Ikindi izi ntumwa za rubanda, Senateri Musabeyezu Narcisse, Depite Semasaka Gabriel ndetse na Depite Nyiramadirida Fortunée, zagaragaje ngo ni uko usanga mu giturage bamwe mu bana bari mu kigero cy’imyaka 16-17 barataye ishuri.
Bamwe baravuye mu ishuri kubera ubukene bakabura ibikoresho by’ishuri cyangwa se ari n’ababyeyi babo bagize uruhamwe mu gutuma abo bana bava mu ishuri.
Ab’abahungu bajya gupagasa hirya no hino mu karere ka Burera ndetse no mu Uganda, ab’abakobwa bo bibera mu rugo bakora imirimo abandi bagashaka abagabo bakiri bato cyangwa bagaterwa inda zitateguwe, ab’abazibateye ntibanakurikiranwe.
Izi ntumwa za rubanda zivuga ko ibi byose bibera mu midugudu yo mu mirenge itandukanye nyamara aboyobozi b’iyo mirenge ngo usanga ntacyo babikozeho akenshi ugasanga ngo nta nibyo baba bazi.
Senateri Musabeyezu avuga ko kuba abayobozi bamwe batamenya ibibera mu mirenge bayobora bituruka ku kudakorana neza hagati y’inzego z’ibanze.
Agira ati “Buriya nta kuntu umuntu wo ku mudugudu atamenya ibibera ku mudugudu. Abimenye akabibwira uwo ku kagari, uwo kukagari akabigeza ku murenge byakoroha. Ariko ikibazo bamwe bashobora kuba bakora bonyine hanyuma ugasanga badakora. Nonese buriya ingabo zikora zite! Ko usanga ibintu byose zibizi!
Igikoresho cya mbere cy’ibintu ni uguhanahana amakuru, ni amakuru. Iyo ubonye inkuru, ushobora kuyumva inabeshya ariko n’iyo ikubeshye ukurikirana ukamenya ukuri. Iyo uri umuyobozi mwiza ntuhita usubiza ako kanya (reaction). Ariko ushobora kumenya ngo (iyo nkuru) iravuga iki? Ishingiye kuki? Kugira ngo urebe icyo wakoramo.â€
Biyemeje kurushaho kwegera
Nyuma y’uko izo ntumwa za rubanda zimurikiye abayobozi b’akarere ka Burera ibyo babonye birimo n’ikibazo cy’ikiyobyabwenge cya kanyanga ndetse n’icya ba rwiyemezamirimo batishyurwa n’akarere bagasiga ibikorwa remezo bubakaga bituzuye, abo bayobozi bahamije ko bagiye kumanuka mu baturage bagakemura ibyo bibazo bitandukanye.
Sembagare Samuel, umuyobozi w’akarere ka Burera, avuga ko ukwezi kwa 02/2015 kurangira ibyo bibazo byagaragaye barabikemuye.
Agira ati “Hari uburangare bw’abayobozi bamwe! Aho ikibazo ubona gifitiwe igisubizo ariko igisubizo ntikiboneke. Niba umwana yaracikije ishuri kubera ko atagira impuzankano, kuki se akarere katayimugurira!
Niba umwana yaravuye mu ishuri kubera kutumvira ababyeyi, kuki utafatanya n’ababyeyi se ngo umwana yongere yige! Niba hari abana b’abakobwa baterwa inda, ababateye izo nda inzego z’ubutanera zigomba kubahana!â€
Ubwo izo ntumwa za rubanda zamurikaga ibyo zabonye mu minsi 10 zamaze zizenguruka mu mirenge icyenda zahisemo mu mirenge 17 igize akarere ka Burera, zanasabye ubuyobozi bw’ako karere kwegera abaturage kugira ngo bamenye uko babayeho by’ukuri bityo bajye batanga raporo z’ibintu bazi biboneye.
Muri ako kerera kandi ngo babonye ko hamwe na hamwe gahunda ya Girinka itageze ku ntego yayo yo kurwanya imirire mibi. Kuko ngo usanga bamwe mu bagabiwe inka bazifashe nabi: ziziritse ku biti kandi ziba ahantu hatubakiye. Â Bakazitunga ngo zibahe ifumbire gusa badatekereza amata.


text:
UBUTABERA
Ntimuzagera ku miyoborere myiza mu gihe mu bo muyobora hari ababitse agahinda - Min Busingye
Minisitiri w’ubutabera Johnston Busingye yasabye abahesha b’inkiko gukora neza
Minisitiri w’ubutabera akaba n’intumwa nkuru ya Leta Busingye Johnston yasabye abahesha b’inkiko bashya gushyira mu bikorwa inshingano barahiriye zo kurangiriza imanza ku gihe kugira ngo barinde abaturage agahinda gatuma babona ko nta miyoborere myiza ihari.
Ibi yabivugiye mu muhango wo kurahiza aba bahesha b’inkiko ndetse na ba noteri wabaye kuri uyu wa kabiri tariki ya 21/06/2016. Minisitiri yabwiye aba bahesha b’inkiko ko aribo nkingi y’imiyoborere myiza igeza igihugu ku iterambere rirambye.
Minisitiri Busingye yabibukije ko umuturage atababonamo abayobozi beza mu gihe afite agahinda ko kudaheshwa ibye yatsindiye.
Agira ati:”Ntabwo muzigera mugeza iki gihugu ku miyoborere myiza mu gihe mu bo mushinzwe kuyobora umunsi ku munsi hari ababitse agahinda ko kudahabwa ibyo batsindiye bakaba batabona ubibahesha kandi bagahora aho ngaho mugihirahiro, ntubibime nta n’ubwo ubibahesheje, abo ntibazigera babashima ko muyobora neza.”
Minisitiri Busingye yabwiye aba bahesha b’inkiko ko uwatsinze bagomba kumuhesha ibyo yatsindiye kandi akabibona mu gihe kitarambiranye.
Yabasabye guca abigira indakoreka ntibatange ibyo batsindiwe mu manza kuko bizatuma bigira indakoreka no zindi gahunda za Leta.
Agira ati:”Nta gihe muzaba mufite imiyoborere myiza mu gihe aho muyobora hari abaturage bigize indakoreka batsinzwe imanza bakanga kwishyura iby’abandi. Niba yinangira akanga kwishyura ibyo yatsindiwe azumva afite n’uburenganzira bwo kwigomeka no ku bindi byose asabwa n’amategeko.”
Abahesha b’inkiko n’abanoteri barahiriye kuzuzuza inshingano zabo neza
Minisitiri Busingye kandi yasabye aba bahesha b’inkiko gukangura abo bayobora kurangiza ku neza imanza baba batsinze bitabaye ngombwa ko babikora ku gahato kandi ko ibi byose nibigerwaho bazaba bageze ku iterambere rirambye. Yanasabye noteri barahiye kwiga umuco wo kwakira ababagana neza batanga serivise zinoze kandi mu bushishozi.
Mu bahesha b’inkiko barahiye uyu munsi harimo 67 batari ab’umwuga ndetse n’umwe w’umwuga. Harahiye kandi aba noteri 13 barimo umwe wo ku rwego rw’akarere ndetse na 12 bo ku rwego rw’umurenge. Ubusanzwe u Rwanda rwari rusanzwe rufite abahesha b’iniko 301 babigize umwuga ndetse n’abandi 2.630 batabigize umwuga.
Kuri aba hiyongeraho abo muri Minisiteri y’ubutabera, abo mu rwego rw’umuvunyi ndetse n’abo mu kigega cy’ingoboka.
Minisitiri Busingye yababwiye ko aba bose abaturage badakwiye kubarengaho ngo bahengere basuwe n’abayobozi bakuru b’igihugu babone kugaragaza ibibazo by’uko batabonye ubutabera uko bikwiye.


text:
Kubera agaciro Abanyarwanda duha ibintu bimwe na bimwe mu muco wacu wa Kinyarwanda nk’ inka, amata, ingoma ariyo yari ikimenyetso cy’ubutegetsi bwa kera ndetse n’umwami ; hari amagambo agendanye n’ibyo bintu afite uburyo yavugwaga akagaragaza ako gaciro ibyo bintu byahabwaga mu muco.
Reka duhere ku magambo yakoreshwaga ku nka n’amata kugirango tuyibukiranye binashobotse tujye tunayakoresha kuko agaciro byahabwaga n’abakera ntaho kagiye.
Ayo magambo yakoreshwaga ku mata ni aya akurikira:
Amata yiriwe: Amirire
Amata yakamwe ako kanya agishyushye: Inshyushyu]
Amata yaraye ataravura: Umubanji
Amata yavuze: Ikivuguto
Amata y’Inka yimye: Amasitu
Aho batereka Amata: Ku Ruhimbi
Icyo bakamiramo: Icyansi
Icyo banyweramo Amata: Inkongoro
Icyo bacundiramo amata: Igisabo
Igipfundikizo k’ igisabo : Inzindaro
Icyo bavurugisha Amata: Umutozo
Gukura amavuta mu mata: Kwavura
Ikibumbe cyamavuta y’inka: Isoro
Kumena Amata ubishaka: Kuyabikira
kumena Amata utabishaka: Kuyabogora
Amata yakuwemo amavuta: Amacunda
Amata y’Inka ikimara kubyara : Umuhondo
Kirazira gupfobya Amata ngo uyite Uduta: Amata aba menshi cyangwa make.
Amwe mu yakoreshwaga ku nka ni aya akurikira:
Inzu y’Inka: Ikiraro
Inzu y’Inyana: Uruhongore
Ikiziriko cy’Inka :Injishi
Kuzirika Inka :Kujisha Inka
Gutangira Gukama: Kwinikiza
Kurangiza Gukama: Guhumuza
Inka itagikamwa: Inka yatetse
Ibyo Inka yituma : Amase
Ikirundo cy’amase:Icukiro
Amase yumye:Igisheshe
Inkari z’inka: Amaganga
Kotesha inka: Gucanira Inka
Gutwita kw’Inka: Guhaka cg gufata
Kurongorwa kw’inka: Kwima
Inka ntirya :irarisha
Ubwatsi Inka ziraramo: Icyarire
Kujya kurisha: Kwahuka
Kujyana inka kunywa amazi: Gushora
Gukura amase y;inka mu rugo: Gukuka
Inka itarabyara ariko nkuru : Ishashi
Inka yabuze urbyaro: Ingumba
Ubwatsi bahanaguza inka : Inkuyu, abandi babwita Inkuyo
Kujyana inka kwima : Kubangurira
Kubuza inyana konka igihe nyina ikamwa: Kwimira
Kureka inyana ikabanza konka mbere yo gukama : Kuretesha
Inka yiteguye gukamwa : Kureta/Yarese
Inka yiteguye kwima irarinda (Kurinda)
Inka ijyanwa gusaba umugeni: Inkwano
Inka ikomoka ku nkwano igahabwa iwabo w”umuhungu : Indongoranyo
Guha umuntu inka : Kumugabira
Inka ihabwa uwaguhaye inka : Inyiturano
Inka yirutse igasiga abashumba : Gutana
Inyana ikivuka: Umutavu
Kuruhuka kw’Inka imaze kunywa mbere yo gusubira kurisha : Kubyagira
Aho inka zibyagira: ku Ibuga
Kungurana ibitekerezo kuri aya magambo bifasha cyane cyane abana bari kubyiruka muri iyi minsi; kugirango babashe kumva amagambo uburyo yakoreshwaga kera ku bintu Abanyarwanda bahaga agaciro kurusha ibindi , tunirinda ko hazagira uwo bongera kubaza ngo :’ese amata aturuka he?"ngo asubize ngo: "Amata aturuka ku igare".
Uwaba afite n’andi tutavuze yatwandikira akayatwoherereza kugirango dukomeze kungurana ibitekerezo no guhugurana biganisha mu gusigasira umuco ndetse n’ururimi rwacu rw’Ikinyarwanda kuko ariyo nkingi ya mbere y’umuco wacu wa Kinyarwanda. Nahubutaha tuganira ku magambo yakoreshwaga ku Mwami ndetse no ku Ngoma nk’ikimenyetso cy’ubuyobozi bwo ku Ngoma ya Cyami.


text:
Rwanda | Nyamasheke: Abaturage nibakore ibyabo, Leta nayo izakora ibisigaye.
Asoza uruzinduko rwe mu turere twa Nyamasheke Na Rusizi, Minisitiri w’intebe Dr. Pierre Damien Habumuremyi yaganiriye n’abaturage Bo mu mirenge ya Karambi, Cyato, Rangiro na Kanjongo mu karere ka Nyamasheke.
Umuyobozi w’akarere ka Nyamasheke Habyarimana Jean Baptiste, yashimiye ubuyobozi bw’u Rwanda kuba bwegera abaturage bukabaha ijambo. Yagaragaje kandi bimwe mu bibazo bibera imbogamizi iterambere ryihuse mu karere, birimo amashanyarazi akiri make muri Nyamasheke, bigatuma amasanteri y’ubucuruzi adindira ndetse n’imihanda igoranye kuyikoresha mu gihe cy’imvura bitewe n’imiterere y’Akarere kagizwe ahanini n’imisozi.
Minisitiri w’intebe, yashimiye abaturage b’akarere ka Nyamasheke umurava, urukundo no gushyira hamwe bibaranga, bityo umuntu wese akaba yabona aho ahera abatera inkunga.
Yavuze ko inzira yo kwiteza imbere ikataje mu karere ka Nyamasheke bigaragara ko abaturage ubwabo bifitiye icyizere. Yongeyeho ko kurwanya ubukene ari inzira ikomeye, bityo imbaraga zigomba kuba nyinshi.
Yasabye abaturage gukora ibibareba, Leta nayo ikazakora ibishoboka byose kugira ngo imibereho yabo irusheho kuba myiza, yabasabye kurushaho guhuza ubutaka bita ku bihingwa byatoranijwe, kubyaza umusaruro amaterasi yaciwe bakoresheje amafumbire mvaruganda n’imborera kuko ari byo bizazamura ubuhinzi bw’abaturage no kwitabira gutura mu midugudu ngo kuko nta bikorwaremezo bizagera ku bantu badatuye mu midugudu.
Yabasabye kandi kuvugurura urutoki kuko uduce twinshi tugaragaramo urutoki rushaje rudatanga umusaruro, ndetse buri muryango ukagira uruhare runini mu kuzamura imibereho myiza kandi ukagira umuhigo wo kugira akarima k’igikoni, itungo rigufi cyangwa rirerire, isuku, rondereza, kuzigama, kwirinda no kurwanya ihohoterwa rikorerwa abana n’abagore, kurinda umutekano buri wese akaba ijisho rya mugenzi we, gutanga umusanzu w’ubwisungane mu kwivuza, kujyana abana mu mashuri, gutega amazi no kurwanya isuri.
Yababwiye ko ibi byose ni bikorwa ibindi Guverinoma izabishyiramo ubushake n’ubufatanye bw’inzego zose, amashanyarazi n’imihanda bigakorwa ku gihe.


text:
Mu ijwi rituje Imana ibasha kuvuganiramo nawe
Dore ijisho ryanjye ryabonye ibyo byose, ugutwi kwanjye, kwarabyumvise ndabimenya, ibyo muzi nanjye ndabizi, ntimubindusha, ni ukuri ndashaka kuvugana n’Ishoborabyose Kandi ndifuza kwiburanira ku Mana. (Yobu 13:1-3a)
Mukristo mu rugendo rujya mu rurembo SIYONI yahuye n’ibiruhanya byinshi, abamuca intege ngo urajya hehe? Abamuseka, amajwi amubwira kureka Imana n’ibindi byinshi byamunanije.
Igishimishije muri byose ni uko yagiye ahabwa imbaraga zo gukomeza urugendo mpaka arangiza urugendo neza kandi aruhukira mu mahoro.
Nawe Mwene Data, ni byinshi uri kuburira igisubizo. Amaso yawe nawe arabireba, amatwi arabyumva kandi urabyibaza.
Ariko humura wibuke ko mu ijwi rituje, nimwo Imana yavuganiye na Mose, abanyabwoba birutse.
Mu ijwi rituje nimo Imana yongeye gusanga Yobu, imushumbusha ibyo yari yaranyazwe, iramukubira.
Ndakwibutsa ko nta yindi nzira ufite: Vugana n’Ishoborabyose, mu ijwi rituje nta rusaku, nta gahinda, nta mubabaro, Imana izitamurura nubwo uba usa n’utayibona, wayibuza ariko irahari, witinya.
Iyo Yobu abivamo akabona byacitse ntatuze ngo ategereze Ishoborabyose, uyu munsi ntabwo tuba tumwibuka nk’intwari.
Yozefu akwigishe gukiranuka mu bikomeye, dore ko yari no mu gihugu cy’amahanga ntawe umuzi, nta n’umwitayeho, keretse Izibyose kandi Ishoborabyose yonyine.
Nawe ceceka, tuza, nubwo inyanja iri imbere yawe humura Yesu araje bidatinze agutwikurure, akuvugire, akwirate nk’umukiranutsi.
Iri jambo rikubake rivuga ngo: " Munyikoreze amaganya yanyu yose kuko yita kuri mwe.
(1 Petero 5:7)."
Imana iduhane umugisha kuko yita ku bana bayo aribo twebwe, kandi ishimirwe mu Mwana wayo ariwe Mwami wacu Yesu Kristo kuko yita kuri twe, kandi nawe niba utariyumvamo kuba umwana w’Imana, biroroshye ni ukwizera ko Yesu ari Umwami n’umukiza w’ubugingo bwawe, ukatuza akanwa kawe ko umwizeye, ubundi ugahinduka ukareka inzira zose mbi, ugahinduka umwana w’Imana, uzaba uwo kwitabwaho n’Imana, uzajya wumva ihumure iha abana bayo no mu bikomeye, kandi uzagubwa neza rwose, Imana iguhe umugisha, Amen.
@Agakiza


text:
Umugore wanjye arandembeje. Nkore iki ?
Muraho mwe mwiyemeje gufasha umuryango nyarwanda ? Ndagirango mungire inama z’icyo nakora.
Uwo twashakanye akunda kugenda atambwiye aho agiye rimwe agataha atinze. Namubaza aho yari ari akambwira ngo nta kibi yakoraga. Negereye mabukwe ambwira ko nta ngeso z’ubusambanyi amuziho.
Ariko nyine iyo bibaye arandakarira cyane. Ikindi ni ugufuha bikabije hamwe uko ntashye ahitira muri téléphone kureba abo twavuganye, naba mpuze gato ab’igitsina gore navugishije bitewe n’akazi nkora akabandikira nkaho ari njye ababaza niba bankunda. Umwe yigeze kwemera ati ndagukunda. Nyamugore asiba ikiganiro bagiranye ubundi arandakarira mbura icyo nkora.
Ikindi mbona nacyo kitoroshye ni ugufata umwanzuro ku ikoreshwa ry’amafaranga akenshi aba yafashe imyenda tutabyumvikanye hakaba aho mbona bitari ngombwa.
Ngaho nimungire inama.
Murakoze kandi ndabizeye. Nyagasani abahe umugisha.
Ukeneye kugisha inama abasomyi ba agasaro.com, watwandikira kuri
agasaromagazine@gmail.com
Ibitekerezo byanyu
-
mubyukuri urababaye ariko senga.uzamugenzure nawe umenye aho aba yagiye hose kuko umuntu ufuha gutyo hari ingeso mbi afite aguhisha.kandi umunyeko mamawe atari kukubwira ko umwana we afite imico mibi ahubwo uzegere inshuti ze uzabimenya byose.kubijysnye nogukoresha amafaranga benshi barabishwanira muzagabane inshingano zurugo.
-
-
-
Uhhhhhh. urugo rwanyu rurabura ibintu 3.
1. Ikizere no kubahana
2. Communication
3. Gushyira hamwe
Umva rero ibi byose bikemukira mu kuganira. wowe nkumukuru w ;urugo, shaka uburyo wajya ushaka igihe mwahuriraho mwese mukaganira. ukamubwira byose bikwerekeye. nawe we atakubwira ariko azageraho abone ko ntacyo umuhisha, ikindi nuko mugomba gukora plan yurugo muri kumwe. apana ko umwe icyo atekereje ahita ashaka uburyo bwo kugikora atagishije undi inama. nukuri urugo rutajya rugira umwanya wo kuganira ibibazo nkibyo ntibiruburamo.
Ikigenzi kandi ni ukuragiza urugo rwawe Imana kuko niyo itwubakira. Imana iguhire
-
-
-
Mwiriwe ! uko biri kose uyu mugore ashobora kuba yaragize ikibazo k’umugabo we ntabivuge cg wowe ubizi ko hari ikibazo mwagiranye.Iyo bimeze gutyo rero bisaba kumwereka ko wahindutse bidasubirwaho naho niba wara muciye inyuma akabimenya ashobora kuba yarananiwe kwiyakira.Niba atari ibyo afite irari rindi cg afite inshuti zitari nziza.Bigenzure byose
-
AMAHORO BAVANDIMWE ugerageze ukurikire Inama wagiriwe na Liliane na Ruth zagufasha ikindi gusenga cyane. aho akunda gutaramira hamujyane umuhe umwanya mutaramane,bagabo beza mujye mwigomwa :" mumanuke hasi mu nzego zanyu mukundire abagore Banyu ibyo bakunda, ibibashimisha, igihe ntacyo, byononnye ku mibanire yanyu myiza,umugore n’umutako n’umutuzo kuri wowe ni byishimo byawe,mufashe kubigeraho, mutege amatwi nimwe mu ntwaro zikomeye( guca bugufi kuwo ukunda si ukuganzwa nkuko abaswa babitekereza, ahubwo ni ugutsindira Urukundo rwuwo ukunda) kuko ugera aho ushaka hose muriwe nta nkomyi nta nagitangira.hari ikibazo gikomeye kiri muru ibi bihe turimo kubera ko twese ari abagabo ari abagore twirirwa iyo yose dushakisha amaronko, abagore n’abagabo babaye "babashimirwa mu riro"aho kuba ba" bashimirwa mu ndaro" iyo twirirwa iyo benshi muri twe baharanira kugaragaza ibigwi byabo ko ari ba Rudasumbwa, abandi bakaba ba Nyiramphogoza. aka karwara kamunga Urukundo kurusha cancer ; abenshi bakamenye bakakarwanya mu nzira zose,ingo zacu zaba paradise. murakoze !
-
-
Mwiriwe,
Nshimishijwe n’inama ya Alice ni umuntu mwiza Cyane.
Abayobozi b’uru rubuga bampuza na Alice ko yamvugiye Ibintu.
Ndumva yamfasha.
Murakoze.
-


text:
Ngororero: Gusoza imurikabikorwa byaranzwe no gufata ingamba zo mu mwaka utaha
Ku itariki ya 07 Kamena 2012 mu karere ka Ngororero habaye umuhango wo gusoza imurikabikorwa bya JDAF Isangano. Uwo muhango wabanjirijwe no gutanga inka 6 zahawe abapfakazi barokotse jenoside yakorewe abatutsi mu w’1994; wayobowe na Minisitiri wa Siporo n’Umuco Protais Mitari. Izo nka zatanzwe na Komisiyo y’Igihugu y’Amatora zavuye mu nkunga abakorerabushake biyo komisiyo mukarere ka Ngororero bakusanyije.
Uwari uhagarariye Komisiyo y’Igihugu y’Amatora madame Irambona Liberata  yashimiye abakorerabushake b’Akarere ka Ngororero kuba barabaye aba mbere mu gukangukira gufasha abatishoboye babaha inka. Minisitiri Mitari yashimiye ku mugaragaro abakorerabushake ba Komisiyo y’Igihugu y’Amatora b’akarere ka NGORORERO bumvise impanuro ya Nyakubahwa Perezida wa Repubulika y’uko abanyarwanda bagomba kwishakamo ibisubizo abafite ubushobozi bakagoboka abatishoboye.
Nyuma y’umuhango wo gutanga inka abafatanyabikorwa b’akarere ka Ngororero bitabiriye kumurika ibikorwa byabo bashyize ahagaragara ibyo bazakora mu mwaka wa 2012/2013. Abatashoboye kugaragaza ingengo y’imari bazateramo inkunga akarere ka Ngororero biyemeje ko bitarenze kuwa 14/06 bazaba bayishyize ahagaragara.
Umuyobozi w’akarere wungirije akaba anakuriye JADF Isangano Mazimpaka Emmanuel yasabye abafatanyabikorwa bakora ibikorwa bisa ko bahuriza hamwe ingufu zabo banagaragaza imirenge bazakoreramo.
Umuyobozi w’akarere ka Ngororero Ruboneza Gedeon  nawe yashyize ahagaragara aho akarere kageze kesa imihigo ya 2011/2012. Agashya umuyobozi w’akarere yagaragaje nuko mu rwego rw’umutekano muri buri mudugudu buri rondo riba rifite telefoni ku buryo iyo havutse ikibazo gihita kibonerwa umuti. Muri rusange imihigo yose iri mw’ibara ry’icyatsi kandi iri ku gipimo cy’100% ndetse hari n’iyasaguye nkuko umuyobozi w’akarere yabitangaje.
Minisitri Mitari Protais ukurikirana by’umwihariko akarere ka Ngororero muri Guverinoma yashimye aho akarerere kageze kesa imihigo anashimira abafatanyabikorwa uburyo bafatanya n’akarere mw’iterambere, anabasaba gukora ubuvugizi ku nzego zabatumye inkunga ikarushaho kwiyongera. Yabasabye gushyira hamwe maze ibikorwa bikivugira ukuri . Yongeye kwibutsa abo bireba bose gutanga serivisi nziza abaje bakeneye serivisi runaka bakayihabwa bagataha bishimye.


text:
Kirehe- Inama Njyanama yateranye ireba aho imihigo y’umwaka wa 2013-2014 igeze
Kuri uyu wa 04/04/2014 mu karere ka Kirehe hateraniye inama isanzwe y’inama njyanama y’igihembwe cya gatatu cy’umwaka wa 2013-2014 aho bareberaga hamwe aho imihigo y’umwaka wa 2013-2014 igeze yeswa.
Umuyobozi wa Njyanama y’akarere ka Kirehe Rwagasana Erneste ubwo yatangizaga iyi nama yavuze ko iki ari kimwe mu bikorwa bituma akarere gatera imbere mu bikorwa bitandukanye, muri gahunda y’iyi nama harimo kurebera hamwe ishyirwa mu bikorwa ry’imyanzuro y’inama ishize bityo itarashyizwe mu bikorwa bakaba bashaka uko bayishyira mu bikorwa byihuse.
Mu byagarutsweho cyane, inama njyanama yibukije akarere ka Kirehe ko bagomba kwitegura uburyo bakubaka rondereza zihagije kuko basanze hari hatarashyirwamo ingufu uko bigomba nkuko byari biteganijwe, basanze akarere ka Kirehe kageze kuri 72% mu kubaka rondereza.
Iyi nama njyanama kandi yize no kuri gahunda z’icyunamo cyo kwibuka ku nshuro ya 20 Jenoside yakorewe abatutsi ibaye mu Rwanda, umuyobozi w’akarere wungirije ushinzwe imibereho myiza y’abaturage yamenyesheje inama njyanama ko gahunda zo kwibuka Jenoside yakorewe abatutsi zizatangirira mu murenge wa Kigina ku rwibutyo rwa Nyakarambi ku wa mbere tariki ya 07/04/2014 zikazakomereza mu mirenge yose igize akarere ka Kirehe.
Uyu muyobozi akaba yanibukije ko hari ibiganiro biteganijwe muri iki cyumweru cyo kwibuka aho buri murenge uzajya utanga ibiganiro bitandukanye bijyanye n’iki cyumweru cyo kwibuka, akaba yabibukije ko gusoza icyunamo ku rwego rw’akarere ka Kirehe bizabera ku rwibutso rwa Nyarubuye ho mu murenge wa Nyarubuye ku itariki ya 14/04/2014.
Iyi nama Njyanama yarangiye yishimiye ibisobanuro yahawe na bamwe mu bakozi b’akarere ku bijyanye n’aho imihigo igeze.


text:
Imitego itanu abakozi b’Imana bakwiriye kwirinda kugwamo.
Bimaze kugaragara ko hirya no hino mu matorero ya hano mu Rwanda hagenda hagaragara ibibazo bikomeye akenshi biba byatewe n’amwe mu makosa akorwa n’abashumba bakuru, maze bikavamo intandaro yo kuvugwa mu bitangazamakuru bikabandagaza cyangwa se ugasanga zimwe mu ntama baba bayoboye zitangira kwibaza impamvu baba bakoze ayo makosa kandi buri cyumweru babahagarara imbere bakabigisha ijambo ry’Imana ribahwiturira gukiranuka ndetse no kugendera mu nzira iboneye.
Mu gushaka kugaragaza neza ibi bibazo abashumba bagwamo , isange.com yasesenguye imwe mu mitego ikomeye abashumba bakuru b’amatorero ya gikristu bagwamo maze bikabaviramo kwandagazwa n’itangazamkuru rya hano hanze ndetse n’amagambo atari make y’abantu.
Dore imwe muri iyo mitego abashumba bamwe na bamwe bagwamo :
1. Gushaka icyubahiro kirenze : Henshi mu matorero usanga abakristo bamwe na bamwe hari igihe bashobora kumara igihe kirenga amezi 3 bashaka umushumba ariko badashobora kumubona kubera gahunda igoranye yo kumubona aba yarashyizeho. Bene aba bashumba akenshi usanga batanaboneka ku murongo wa telephone zabo. Ikindi ni uko usanga ababona aba bashumba mu buryo bworoshye ari ba bandi b’inkoramutima zabo cyangwa se ababa bafite umufuka ubyibushye.Kuri iyi ngingo kandi , usanga hari bamwe mu bashumba badashobora gusuhuza abakristo babo ku munsi w’icyumweru kuko usanga ababaherekeza (Bodyguards) badashobora gutuma banabegera.
2. Gushaka ubutunzi : Muri iki gihe kandi usanga kimwe mu bintu bikomeje gutuma abantu barushaho kuba ba nyamwigendaho nari ubutunzi.Iyo ugeze mu matorero amwe n’amwe usanga abashumba bamwe na bamwe batsimbarara ku maturo atangwa ariko wareba imikoreshereze yayo ugasanga idafututse.Ngaho abitangisha amaturo atari muri gahunda, ngaho abashyiraho amategeko atumvikana y’imiturire(amafaranga), ngaho abakora amagahunda yo guhuza abifite mu itorero ngo babagezeho ibibazo bitarangira by’itorero, ngabo abateza cyamunara bimwe mu bikoresho by’itorero, ngabo abikorera mu kebo k’itorero uko bishakiye n’ibindi.Ikindi ni uko usanga bacuranwa abakristo, ugasanga barapfa kuba umwe yaratwaye umukristo w’undi amuvanye mu itorero rye akamujyana.iIgaruka yabyo ni uko usanga abakristo bamwe na bamwe bahitamo kureka gusenga burundu kuko abashumba bakora bene aya makosa usanga barababereye ibigusha.
3. Ubusambanyi : Ubusambanyi ni kimwe mu byahanuwe mu masengesho aherutse kuba kuwa 1/7/2012 ubwo u Rwanda rwizihizaga isabukuru y’imyaka 100 ko hari bamwe mu bashumba barangwa no gukunda abagore ndetse rimwe na rimwe ugasanga baca inyuma abo bashakanye bikanaba intandaro y’umwiryane mu ngo zabo.Muri ubu buhanuzi bavuze ko bene aba bashumba bazapfa mu gihe cya vuba.Ubusambanyi kandi ni ikintu cyagiye kigaragara henshi mu matorero ku buryo hari amatorero amwe n’amwe asa nk’aho yamaze kugenda acika intege ahanini bitewe n’umutego w’ubusambanyi abashumba bayatangije bagiye bagwamo.
4. Abaterankunga : Bamwe mu baterankunga b’amatorero usanga bayafasha ariko bakayaha umurongo ngenderwaho aba akwiriye gukurikiza kabone n’ubwo waba ubatesha inzira nyakuri y’imyemerere aba asanzwe agenderaho.Iki ni ikintu cyagiye kigaragara ku matorero amwe n’amwe, aho ugenda usanga bamwe mu bashumba bishyira ku rwego badakwiye kuba bariho.Ibi bigaragazwa n’uko umuntu aba amaze umwaka umwe ku bushumba ariko wajya kumva ukabona ejo yabaye Bishop cyangwa se Apostle maze wamubaza akavuga ngo ni abazungu dukorana b’i bunaka bampaye iyi nyito.Akenshi kugira ngo bayimuhe ndetse banamuhe amafaranga azazamura itorero rye, usanga baba babanje kumumuha umurongo ngenderwaho wabo utandukanye n’uwo itorero ryagenderagamo bityo bikaba byanabaviramo ubuyobe.
5.Guhubuka : Guhubuka ni indwara usanga yaribasiye benshi mu bashumba b’amatorero.Usanga akenshi baba batanagira abajyanama ba hafi.Kenshi kandi usanga hari ibyemezo bikaze bafata maze bagategeka ko byakubahirizwa kandi wenda bitananyujijwe muri za komite nyobozi cyangwa se mu bakiristo , maze byamara gutangazwa ugasanga benshi ntibemeranijwe nabo bityo bikaba intandaro yo kuba bakwigira mu yandi matorero abaha ijambo.
Twasoza iyi nkuru yacu dusaba abashumba b’amatorero kujya bitondera iyi mitego kuko akenshi usanga ibabuza kugera ku ntego baba baratangiriyeho mu gihe baba batangiza amatorero yabo.
Inkuru dukesha isange.com


text:
ESE BYARAREMWE?
Utuguru tw’ikinyamushongo cyo mu mazi
KIMWE n’ingaru, ibyo binyamushongo bifata ku bitare, ku biti no ku bwato. Aho bitandukaniye n’ingaru ni uko zimadika ku kintu zigafataho. Ibyo binyamushongo byo bifata ku bintu bikoresheje utwoya tumeze nk’utuguru bigasa n’ibyitendetse. Utwo tuguru tubifasha kwimuka cyangwa gufata umuhigo, kandi tugatuma bidahungabanywa n’umuhengeri, kubera ko tuba tutaremereye. Ni iki gifasha icyo kinyamushongo kudateraganwa n’imiraba y’inyanja?
Suzuma ibi bikurikira: Utuguru twacyo tuba dukomeye cyane ku buryo tumata aho dufashe. Ariko ku rundi ruhande tuba dusa n’utworoshye kandi dukweduka. Abashakashatsi bagaragaje ko kuba gishobora guhagarara gikoresheje imbaraga zingana na 80 ku ijana ku ruhande rukomeye na 20 ku ijana ku ruhande rworoshye, bituma gishobora kumata. Ibyo bituma kirushaho guhangana n’imiraba y’inyanja.
Porofeseri Guy Genin yavuze ko ibyagezweho muri ubwo bushakashatsi bitangaje cyane. Yongeyeho ko “imikorere y’utwo tuguru dukomeye ku ruhande rumwe ku rundi tukaba tworoshye, ari yo ituma kiba ikinyabuzima cyihariye.” Abahanga mu bya siyansi babonye ko bashobora kwifashisha imiterere y’utwo tuguru, maze bagakora indodo zo gufatanya ibintu bitandukanye, urugero nk’ibyo ku nyubako, ubwato bwo munsi y’amazi, gufatanya imitsi ihuza amagufwa no kudoda aho babaze. Porofeseri Herbert Waite wo muri kaminuza yo muri Amerika, yaravuze ati “isi yuzuye ibintu bitangaje dushobora kwigiraho byinshi.”
Ubitekerezaho iki? Ese utuguru tw’icyo kinyamushongo twabayeho biturutse ku bwihindurize cyangwa twararemwe?


text:
ISOMO RYA 9
Amaherezo barabyaye!
Aburahamu na Sara bari bamaze imyaka myinshi bashyingiranywe. Bari baravuye mu nzu nziza babagamo muri Uri, bajya kuba mu mahema. Ariko Sara ntiyitotombaga, kubera ko yiringiraga Yehova.
Sara yifuzaga umwana cyane, ku buryo yabwiye Aburahamu ati “umuja wanjye Hagari aramutse abyaye umwana, yaba ari nk’uwanjye.” Hagari yabyaye umwana w’umuhungu witwaga Ishimayeli.
Nyuma yaho, igihe Aburahamu yari afite imyaka 99 naho Sara afite imyaka 89, babonye abashyitsi batatu. Aburahamu yabasabye kuza munsi y’igiti bakaruhuka kandi bagasangira. Ese abo bashyitsi bari ba nde? Bari abamarayika! Babwiye Aburahamu bati “umwaka utaha mu gihe nk’iki, wowe n’umugore wawe muzabyara umwana w’umuhungu.” Sara yari mu ihema ateze amatwi ibyo bavugaga. Yarasetse maze aribwira ati “ubu koko nzabyara kandi nshaje?”
Mu mwaka wakurikiyeho, Sara yabyaye umwana w’umuhungu nk’uko umumarayika wa Yehova yari yarabibasezeranyije. Aburahamu yamwise Isaka bisobanurwa ngo “Guseka.”
Igihe Isaka yari afite imyaka hafi itanu, Sara yabonye Ishimayeli aseka Isaka. Sara yashakaga kurinda umuhungu we, maze asaba Aburahamu kwirukana Hagari na Ishimayeli. Aburahamu yabanje kwanga. Ariko Yehova yabwiye Aburahamu ati “umvira Sara. Nzita kuri Ishimayeli. Ariko amasezerano yanjye azasohorera kuri Isaka.”
‘Kwizera ni ko kwatumye Sara ahabwa imbaraga zo gusama inda y’urubyaro, kuko yabonaga ko uwatanze iryo sezerano ari uwo kwizerwa.’—Abaheburayo 11:11


text:
Aho itorero ry’ Intumwa ryakuraga imbaraga Alice
“Kandi intumwa zagiraga imbaraga nyinshi zo guhamya kuzuka k’Umwami Yesu. Nuko rero ubuntu bw’Imana bwinshi bukaba kuribo bose” . Ibyakozwe n’intumwa 4:33
Bibiliya imbwiyeko intumwa zari zifite imbaraga nyinshi zo guhamya ibya Kristo ! Imbaraga nyinshi. Imana ishimwe. Izo mbaraga nyinshi nizo nanjye nifuza igihe nk’iki kugirango mbashe gukorera Imana.
Bibiliya iturangira ahantu abizera bakura imbaraga:
1. Mu kwihana ibyaha ( Bakundwa, imitima yacu nitaducira urubanza, turatinyuka imbere y’Imana 1 Yohana 3:21)
2. Gukomeza ijambo ry’Imana ( Nabikiye ijambo ryawe mu mutima wanjye kugirango ntagucumuraho , Zaburi 119:11)
3. Kwivangura n’abanyamahanga
4. Mu gusenga mu materaniro y’abera
5. Mu gusenga amasengesho y’abantu bake
6. Mu masengesho yawe ku giti cyawe ukajyanayo byose
7. Mu gutuza no kuruhuka ( Imana ikorera mu ituze)
8. Mu kwirinda ibyaha ( wirinde ibikumarira amavuta)
9.Gukunda kuba munzu y’Imana ( Kuko umunsi umwe mu bikari byawe, uruta iyindi igihumbi ahandi. Nakunda guhagarara ku muryango w’inzu y’Imana yanjye, bindutira kuba mu mahema y’abanyabyaha Zaburi 84:11)
10. Kwiyima isi ( Babonaga ari abashyitsi n’abimukira)
11. Gukunda Imana ( Urukundo ukunda Imana ruguhindukirira imbaraga)
12. Kwemera intege nke zawe ( Nzajya nishimira integer nke zanjye kugirango ubuntu bw’Imana busage
13. Gukunda gukora umurimo w’Imana
Bimwe mu bintu bikura abana mu mbaraga z’Imana
1. Kwifatanya n’abanyamahanga ( Efurayimu yivanze n’abanyamahanga bamumaramo imbaraga)
2. Icyaha
3. Kuba ahantu utari ukwiriye kuba
4. Amaganya kuko ntashimwe na rimwe riba riri mu mutima
5. Inyigisho z’ubuyobe
6. Kwibeshya ko ufite imbaraga ( Hari ibyaha umuntu akora akamera nk’utobokesheje)
Esawu imbaraga n’ubutware byagendeye rimwe
7.Kureka ibyo wajyaga ukora
Bimwe mu bintu biranga umuntu udafite imbaraga nuko ikije cyose kimunesha akikubita hasi akarekura kwizera
Maze gusoma iri jambo numvise nanjye nifuje imbaraga nyinshi kugirango nshobora guhangana n’isi n’umubiri na satani.
Reka twiyinire twisuzume. Mbese ndacyafite imbaraga z’Imana? Niba ari Oya, mbese mbona byaba byaratewe n’iki? Icyiza nuko iri jambo ryongera kuturangira icyo twakora ngo twongere kuzura imbaraga z’Imana
Yesu adusure adusobanurire
Alice [email protected]


text:
Umusatsi ni bimwe mu bigize ubwiza bw’abagore , iyo ufashwe neza, ukanasokozwa neza birushaho kuba akarusho kuko utuma umuntu arushaho kugaragara neza no kuba yiyubashye bitewe n’agahunda agiyemo.
Mu buryo bwo gufunga umusatsi usanga
abenshi bafunga chignon bitewe n’uko ibera bose kandi ikaba ari nayo ibangutse gufunga ariko burya chignon ziratandukana bitewe naho ifungiye ndetse n’uko ifunze.
Hari iziba zifungiye hejuru izindi hasi gato ndetse hari n’izifungirwa ku ruhunde. Uyu munsi rero twahisemo ko tureba imwe muri chignon zifungiye kuruhande.
Ubu ni uburyo bwo gufunga imisatsi bwiza kuko butuma mu maso hawe hagaraga neza kandi ukaba wiyubashye ku buryo wabijyana mu bukwe cyangwa mu y’indi minsi mikuru.
Benshi iyo barebye iyi foto baba babona iyi nsokozo iri mu kavuyo bityo ntibe nziza ariko gusokoza umusatsi mu kavuyo bigezweho kuko bituma abantu babona usa neza ariko bitagutwaye igihe kinini,bakabona insokozo yawe ari umwihariko nkaho ari wowe ubwawe wayisokoje bwambere.
Iyi chignon yawe iri kuruhande si byiza ko iba izamuye cyane kuko bigaragara nk’aho wikoreye nk’ikintu ku mutwe ni byiza ko igiye wafungiye ku ruhande chignon yawe iba iringaniye noneho aho kuyizamura ikabwatarara (ikiyongera mu bugari).
Ibya chignon ifungirwa ku ruhande urabyumvise ahisagaye rero ni ahawe.
Chignon yo ku ruhande
Umusatsi ni bimwe mu bigize ubwiza bw’abagore , iyo ufashwe neza, ukanasokozwa neza birushaho kuba akarusho kuko utuma umuntu arushaho kugaragara neza no kuba yiyubashye bitewe n’agahunda agiyemo.


text:
Shyira Ibitekerezo Byawe ku Murongo w’Ijambo
Ibisigaye bene Data, iby’ukuri byose, ibyo kubahwa byose, ibyo gukiranuka byose,
ibiboneye byose, iby’igikundiro byose n’ibishimwa byose, nihaba hariho ingeso nziza kandi hakabaho ishimwe abe ari byo mwibwira (Abafilipi 4:8).
Niba ushaka kuba mu butsinzi budashira, kujya mbere no gutunganirwa mu buzima, ibitekerezo byawe bigomba kuba ku murongo w’Ijambo ry’Imana. Ijambo ry’Imana rifite ubushobozi bwo kubyara muri wowe, no kukubyarira icyo rivuga. Iyo utekereza ku Ijambo nk’uko umurongo wacu ufungura ubidukangurira, ibitekerezo n’amashusho yo gutunganirwa, gushobora n’ubutsinzi byuzura mu bwenge bwawe.
Ibuka,uri ishusho y’ibitekerezo byawe, none iyo ibitekerezo byawe biri mu
murongo w’icyo Ijambo ry’Imana rivuga, ubuzima bwawe buba ukwigaragaza kw’Ijambo. Ijambo niryo Imana ihindurisha: “Kandi ntimwishushanye n’ab’iki gihe, ahubwo muhinduke rwose mugize imitima mishya, kugira ngo mumenye neza ibyo Imana ishaka, ari byo byiza bishimwa kandi bitunganye rwose.” Iyo ukomeza wuzuza umwuka wawe Ijambo, ibitekerezo bikuzamo biba ibitekerezo by’Umwuka ubwenge busanzwe butabasha kwakira.
Mu Imigani 23:7 havuga ko uko umuntu atekereza mu mutima we ari ko ari. Uri ukwigaragaza kw’ibitekerezo byawe. Iyi niyo mpamvu ugomba guhora uvugurura ibitekerezo byawe uhozaho ukoresheje Ijambo. Ijambo rirakomeye muri byose, kandi riratyaye kuruta inkota y’ubugi bubiri (Abaheburayo 4:12); rero nurireka rikagira ubutware ku mitekerereze yawe uzabaho ubuzima budasanzwe. Uzagendera mu butsinzi, gutunganirwa n’ubutware muri uyu mwaka wose niwitoza kuzirikana ku Ijambo.
Kuzirikana ku Ijambo bivuga kugira imitekerereze y’Ijambo; Ijambo rikakubera
intumbero! Muri ubwo buryo, ibikorwa byawe bizaba mu murongo n’ubushake butunganye rwose bw’Imana ku buzima bwawe. Niba ushaka gutunganirwa
umunsi ku wundi, ugomba kwiga kuzirikana ku Ijambo amanywa na nijoro: ”Ibiri
muri iki gitabo cy’amategeko ntukarorere kubihamisha akanwa kawe, ahubwo ujye ubitekereza ku manywa na nijoro kugira ngo ubone uko ukurikiza ibyanditsemo byose. Ni ho uzahirwa mu nzira zawe, ukabashishwa byose” (Yosuwa 1:8).
Isengesho
Mwami mwiza, uko nzirikana ku Ijambo ryawe kandi umwuka wanjye ukaribaho
none, ubwenge bwanjye buraba bushya kandi bwuzuremo ibitekerezo byo gushobora, ubutsinzi, ubudashyikirwa ndetse n’uburumbuke! Inzira yanjye iramurikirwa ngo mbone ubwiza bw’Imana mu buzima bwanjye, mu kazi, mu muryango no mu butunzi bwanjye, mu Izina rya Yesu. Amen.
Kuko uko atekereza ku mutima ari ko ari.Yenda arakubwira ati “Ngwino ngufungurire”,Ariko umutima we ntabwo uba uhuje nawe.(Imigani 23:7)
Pastor Anita


text:
Safi Madiba wari uherekejwe n’umufasha we ndetse na Madiba Foundation bakigera i Karembure bakiriwe n’abaturage bo muri aka kagali bari bitabiriye uyu muhano wayobowe na Munyaneza Charles Louis umuyobozi w’aka kagali watangiye aha ikaze abashyitsi ubundi ahita asaba bari bagendereye aka kagali kwivuga. Nyuma yo kwibwirana Nshimiyimana Valens umuyobozi wa Ibuka muri aka kagali yaganirije abari aha amateka y’akagali ka Karembure kuri Jenoside yakorewe abatutsi ndetse anashimira Safi Madiba n’umuryango yashinze ku gitekerezo cyiza yagize.
Nyuma yo kwerekwa abo bagiye gufasha, abari muri Madiba Foundation batangiye gutanga ibyo bari bajyanye, abaturage bari aho bishimira mu buryo bugaragara igikorwa Safi yabakoreye. Mu bafashe ijambo bose bagiye bashimira Safi banamwifuriza ishya n’ihirwe mu kazi ke ka buri munsi. Nyuma yo gushyikiriza inkunga ba nyirayo yari yiganjemo ibiribwa n’ibindi nkenerwa mu rugo, hakurikiyeho gufata amafoto y’urwibutso.
Bakimara gufata amafoto Safi Madiba n’abo bari bajyanye basabwe kujya gusura urwibutso rwa Jenoside rwa Karembure, aha hakaba hafite amateka yihariye kuko hiciwe Abatutsi 2532 barimo abari barokotse amarorerwa yari ari gukorerwa i Nyanza ya Kicukiro ahiciwe imbaga y’Abatutsi bari bavanywe muri Eto Kicukiro. Nyuma yo kuganirizwa ku mateka y’uru rwibutso abari bahari bafashe akanya bunamira abahashyinguye ubundi bahavugira isengesho ryo kubaragiza Imana umunsi usozwa utyo. Icyakora mu magambo yose yavugiwe aho buri wese yagarukaga ku gukomeza abarokotse Jenoside yakorewe abatutsi banabasaba kwibuka ariko baniyubaka.
Bakigera i KarembureAbaturage bari bagiye kwifatanya na bagenzi baboUsibye inshuti ze na Marina bahuriye mu nzu ya The mane, Safi Madiba yari aherekejwe n’umufasha we muri iki gikorwaNshimiyimana Valens umuyobozi wa Ibuka mu kagari ka KarembureNubwo atari bo gusa bakeneye gufashwa no gushyigikirwa Safi Madiba na Madiba Foundation bashoboye gufasha abantu 7Abafashijwe bashyikirizwa ibyo bazaniwe na Madiba FoundationSafi Madiba na Madiba Foundation bifotozanya nabo bafashijeIfoto rusangeSaf Madiba n’abagize Madiba FoundationSafi Madiba n’umufasha we bifotozanya n’abamaze gushyikirizwa inkunga, ubanza i bumoso we ni umuyobozi wa Ibuka mu kagali ka KarembureBahise berekeza ku Rwibutso rwa Jenoside rwa KarembureSafi, Madiba Foundation n’abaturage ba Karembure basuye urwibutso rwa Jenoside
NSANZABERA JEAN PAUL
www.kigalihit.rw


text:
Ni ayahe masomo twakura kuri Petero wihakanye Yesu?
Abenshi muri twe tuzi Petero nk’ umwe mu bigishwa ba Yesu wabaga hafi ye cyane akaza kumwihakana.Iki gihe cya Petero dukwiye kucyigiraho amasomo y’ingenzi mu buzima bwacu no muri uru rugendo turimo nk’abakristo, yo kutihakana Imana mu buzima bwose twaba tubayemo.
Inkuru y’ubuzima bwa Petero tuyisanga mu butumwa bwiza butatu bwa Yesu Kristo(Mariko 14:66-72, Luka 22:54-62, Yohana18:15-18, na Yohana 18:25-26).
Niki twakwigira kuri Petero wihakanye Yesu , uwo yari yarahamije mbere ko ari Kristo umwana w’Imana nzima?
Aha hari ibintu 3 dukwiye kwigira kubyabaye kuri Petero:
1.Buri mukristo ashobora kwihakana Kristo mu bihe bikomeye
Abenshi muri twe ntibashobora kubyemera, ariko ibyinshi mu bivugwa n’abakristo bishobora kugaragaza guhakana Umwami Yesu Kristo mu gihe bari mu bihe bibi cyangwa bikomeye.
Mbere y’uko amwihakana,Petero yari yahamije ukuri kwa Yesu Kristo: “Simoni Petero aramusubiza ati “Uri Kristo, Umwana w’Imana ihoraho.”(Matayo16:16)
Igihe Kristo yari yajyanywe mu nzu y’imbohe ashinyagurirwa, Petero yabonye ko bikomeye aramwihakana.
Abenshi mu bakristo b’uyu munsi bameze batyo. Bafata urugendo bakajya kubwiriza inyigisho za Kristo, ariko mu gihe abo batamuzi iyo batemeye inyigisho ze, bakigira inama yo guhisha ko ari abahamya ba Yesu ,batinya guhohoterwa no kubabazwa.
2.Imana imenya igihe tuzagwira mu bishuko
Mbere y’uko Petero yihakana Yesu, Umwami Yesu yari yamubwiyeko ari bumwihakane:
“Kandi Umwami Yesu aravuga ati “Simoni, Simoni, dore Satani yabasabye kugira ngo abagosore nk’amasaka, ariko weho ndakwingingiye ngo kwizera kwawe kudacogora. Nawe numara guhinduka ukomeze bagenzi bawe.”
Aramubwira ati “Mwami, niteguye kujyana nawe mu nzu y’imbohe ndetse no mu rupfu.” Aramubwira ati “Petero, ndakubwira yuko uyu munsi inkoko itaza kubika, utaranyihakana gatatu ko utanzi.”(Luka22:31-34) .Umwami yamenye ko Petero aza kumwihakana
Wakwizera utakwizera Imana iratuzi neza twese, n’igihe tuzagwira mu byaha. Umwami Yesu yibukije intumwa ze ko satani abanza gusaba uruhushya mbere y’uko agerageza abantu b’Imana(Yobu1). Byongeye kandi , Imana izi ubuzima bwacu bwa buri munsi na mbere y’uko tubaho. “Nkiri urusoro amaso yawe yarandebaga, Mu gitabo cyawe handitswemo iminsi yanjye yose, Yategetswe itarabaho n’umwe.”(Zaburi139:16)
3. Ntidukwiye kwibwirako tutakora icyaha
Igihe Yesu yabwiraga Petero ko ari bumwihakane, Petero yasubirije hejuru amubwira ko aho ajya hose bajyana.
“Aramubwira ati “Mwami, niteguye kujyana nawe mu nzu y’imbohe ndetse no mu rupfu.”(Luka22:33)
Abenshi muri twe dutekerezako Petero yihamije cyane, tukiyibagiza ko natwe dushobora kubikora no muri iki gihe cyacu , nk’urugero umuntu akavugako atacumuzwa n’amafaranga, n’ubundi ari wawundi usanzwe akennye amafaranga, undi akavugako azahora akunda Imana n’umutima we wose, n’ubundi ugasanga n’umuntu wihugiraho .
Kimwe n’izindi mpamvu nyinshi zikoreshwa n’abakristo. Ntibashobora kuvuga nk’ibi bya Petero, ariko iyo urebye ubona bameze kimwe, bari mu mwuka umwe w’ubuhakanyi: Guhakana kugamije kurengera ibyaha byacu, inzira twiciriye.
Bibiliya itubwirako tudakwiye kugira umutima wirarira kuko utuma abantu bagwa mu byaha.
“Kwibona kubanziriza kurimbuka, Kandi umutima wirarira ubanziriza kugwa.(Imigani16:18)


text:
Umunsi wa 3 w’ Urugendo rwo gusura Israel.
1. Umusozi wa Carmel
Umusozi wa Carmel ni umusozi Umuhanuzi Eliya yakoreyeho umurimo ukomeye ku bwishyaka ry’umurimo w’Imana. Igihe cy’Umwami Ahabu abisirayeli barigometse basenga izindi mana, basenga baali imana yazanywe na Yezebeli wari umugore w’umwami Ahabu.
Eliya yaje kugira ishyaka ahagarika imvura imyaka 3 n’igice, igihe kigeze azamukana n’abahanuzi ba baal ku musozi Carmel bumvikana gusenga bakareba Imana y’ukuri iyariyo yaba ari Uwiteka cyangwa Baal. Ayo makuru tuyasanga mu gitabo cya 1 Abami 18:20-39, Eliya yarasenze umuriro uramanuka utwika igitambo bose bamenya ko Uwiteka ariwe Mana, Eliya yafashe ba bahanuzi bose 850 abicisha inkota izina ry’Imana ya Israel rirongera rirubahwa,
Iyi n’ishusho igaragaza icyo Eliya yakoreye aha hantu
Hari igicaniro gishushanya icyo Eliya yubakishije amabuye 12
Aha hafatwa nko mu ihuriro ry’isi iyo uhari ubasha kureba Isirayeli yose
Iyo uri kuri Carmel uba ureba munsi ikibaya cya megido ariho hari akagezi Eliya yiciyeho abahanuzi babali hafi yaho niho umushunemukazi yari atuye.
Iyo uhasuye uhasanga inyubako y’urusengero mu rwego rwo kugira ngo hatibagirana, Muri urwo rusengero bubatsemo igicaniro kigizwe n’amabuye 12. Ni urwibutso rw’igicaniro Eliya yubatse. Hari igishushanyo cy’umuhanuzi Eliya afatiye inkota hejuru y’umuhanuzi wa baal.
Twahavuye dusura kayizariya yo ku nyanja ya Mediterane. Aho iyo uhageze ubona umujyi wasenyutse. Wari umujyi wubatswe na Herode mu buryo bwo kugaragaza gukomera kwe yahubatse stade nini yo gukoreramo ibirori binyuranye.
Mbere yo gutangira gusura mubanza kwerekwa film igaragaza amateka yaranze uyu mujyi
Aya mashusho agaragaza uburyo abakristo bishwe
Iyi stade niyo biciramo abakristo
Aha niho haberaga amasiganwa y’amafarashi n’indi mikino
Herode yakoze piscine nziza ku nyanja ya Mediterane
Iyo stade kandi niyo biciragamo urw’agashinyaguro abakristo. Babahaga inyamaswa zabitojwe zikabashanyaguriza imbere y’imbaga y’abantu benshi babaga buzuye kur’iyo stade bakiyamirira nk’abareba umupira.
Aho ninaho Pawulo yabohewe azira kubwiriza ubutumwa abanyamahanga. Ahakurwa ajyanywe i Roma kuko yari ajuririye kuri Kayizari Ibyakozwe n’intumwa 27;1-44
Hafi yaho Petero yatangirije itorero i Yopa
Twasoreje ahitwa Jaffa bibiriya ihita i Yopa, Aho hari urusengero rwitiriye intumwa Petero. Ngo aho niho Petero yatangirije ivugabutumwa. Aho i Yopa kandi niho Umuhanuzi Yona yamanukanye agiye gutega ubwato bumujyana i Tarushishi ahunga gutumwa n’Imana Yona 1:1-16
Hari hatuye Koruneriyo umwe Malayika yiyeretse ari gusenga Ibyakozwe n’ Intumwa 10 na Tabita nawe yari atuye aho hafi.
Umujyi wa Telaviv muri iki gihe
Ikigaragara n’uko kuri ubu uyu mujyi utuwe n’abanyamahanga benshi Ambassade z’ibihugu byinshi niho ziri, hari iterambere rigaragara gusa ubuzima bw’abantu baho kubaha Imana ni gute cyane bitandukanye cyane n’abatuye i Yerusalemu.
Tuzakomeza kubagezaho uko uru rugendo ruri kugenda kandi abifuza gusura iki gihugu twabibafashamo.


text:
Mu kiganiro na Inyarwanda.com, Pastor Grace Ntambara yabajijwe ubutumwa buri mu ndirimbo ye, adusubiza agira ati: “Ubutumwa burimo ni ubuhumuriza abantu. Nubwo uri mu buzima butameze neza ariko hari ibyiringiro, nubwo igiti cyatemwe, cyakongera kigashibuka.”
Pastor Grace Ntambara avuga ko yatangiye kuririmba mu ndimi z’amahanga nyuma yo kubisabwa n’abakunzi be benshi, ndetse bikaba biri no muri gahunda ye yo kwagura umuziki we ukagera ku rwego mpuzamahanga aho yifuza ko n'abatumva ikinyarwanda bajya bumva ubutumwa buri mu ndirimbo ye. Yavuze ko nyuma y’iyi ndirimbo hari izindi yiteguye gushyira hanze na zo ziri mu ndimi z’amahanga.
Abajijwe ikindi ahishiye abakunzi be, Pastor Grace Ntambara yabwiye Inyarwanda.com ko afite imishinga inyuranye harimo n’urugendo agiye kugirira muri Israel akazahava akoreyeyo indirimbo y’amashusho. Yagize ati: "Nyuma y’ibyo, bitege ibindi byiza mu kwezi kwa Cyenda nderekeza muri Israel aho nzakorerayo n’indirimbo y’amashusho”
REBA HANO AMASHUSHO Y'INDIRIMBO 'TUMAINI'


text:
Indwara yo kunanirwa k’umutima n’imirire yawunganira
Ubundi kunanirwa k’umutima aribyo byitwa heart failure (mu cyongereza) cyangwa insuffisance cardiaque (mu gifaransa), ni igihe umutima uba utari gushobora gusunika amaraso ngo agere mu bice by’umubiri wose ku buryo buhagije.
Uku kunanirwa k’umutima bikaba bishobora guterwa n’impamvu nyinshi ariko zimwe muri izo ni:
a. Kubura zimwe mu ntungamubiri umutima ukeneye nka vitamin B1, ndetse n’imyunyungugu nka karisiyumu, manyeziyumu, potasiyumu.
b. Kudakora neza kw’impyiko, ntizisohore neza amazi mu mubiri, bigatuma amazi abuza imitsi gutembereza amaraso.
c. Kurya umunyu mwinshi bigatuma amazi adasohoka mu mubiri.
d. Umuvuduko ukabije w’amaraso nawo watera umutima kunanirwa
Bimwe mu bimenyetso bigaragaza ubu burwayi bwo kunanirwa k’umutima:
• Kunanirwa guhumeka
• Gukorora
• Kwenda gusa n’ubururu k’uruhu bitewe no kubura ogisijene (oxygen).
• Kuremererwa mu gituza.
• Kunyara kenshi nijoro
• Kubyimba amaguru
Ibyo kurya byunganira umutima wananiwe
• Kurya imbuto kenshi nk’imineke, imyembe: bitewe n’uko imineke ikungahaye ku munyungugu wa potasiyumu niyo mpamvu ufasha umutima wananiwe.
• Kurya imboga kenshi kuko nazo zikungahaye ku munyungungu wa manyeziyumu byongeye kandi ni uko zimwe mu mboga nka percile, cereli zifasha gusoka kw’amazi menshi mu mubiri anyuriye mu inkari.
• Kurya ibinyamiteja kenshi (nibura 3 mu cyumweru): nk’amashaza bitewe no kuba afite umunyu muke wa sodiyumu
Ibindi wakora ngo bigufashe:
Kwirinda kunywa inzoga n’itabi
Kugabanya umunyu uko bishoboka
Kugabanya kurya ibiryo bikomoka ku mafu anogerejwe
Kugabanya ibikomoka ku matungo
Kugabanya isukari mvaruganda kuko igabanya Vitamini B1 mu mutima
Kuruhuka bihagije
Kuzibukira ibintu byose byakongerera intimba
Byavuye mu bitabo bikurikira:
• Modern nutrition in health and diseases page 329
• Health by nature volume 2 page 56, 57
• Santé par les aliments page 64


text:
28 KAMENA 2016
U BURUSIYA
Urukiko ruzasoma umwanzuro ku kibazo cyo gufunga ibiro by’Abahamya ba Yehova mu Burusiya
Vuba aha Urukiko rw’Akarere ka Tver ruri i Moscou ruzasoma umwanzuro w’ikirego Abahamya ba Yehova bo mu Burusiya barugejejeho basaba ko ibiro byabo bitafungwa. Ibiro by’Umushinjacyaha Mukuru byavuze ko bishobora gufunga Ibiro by’Abahamya ba Yehova mu Burusiya kuko ngo bishyigikira ibikorwa by’ubutagondwa.
Abahamya ba Yehova basabye ko urwo rukiko rwagaragaza ko ibyo uwo mushinjacyaha yavuze binyuranyije n’amategeko. Ibyo yavuze bibangamiye uburenganzira Abahamya bafite mu by’idini kandi yabivuze ashingiye ku itegeko ryo mu Burusiya rikumira ibikorwa by’ubutagondwa, rikoreshwa nabi.
Vasiliy Kalin, umuvugizi w’ibiro by’Abahamya ba Yehova mu Burusiya, yaravuze ati “nta bikorwa by’ubutagondwa twigeze twifatanyamo. Twiringiye ko urukiko ruzaturenganura.”


text:
Ibaruwa y’Inteko Nyobozi
Bavandimwe na bashiki bacu dukunda,
Umuhanuzi Yesaya yemeye yicishije bugufi ko ibyo Ubwami bwa Yuda bwari bwaragezeho byose bwabikeshaga umugisha Yehova yabuhaga. Muri Yesaya 26:12 yagize ati ‘Yehova, imirimo yacu yose ni wowe wayidukoreye.’ Iyo dutekereje ku byo twagezeho mu mwaka w’umurimo ushize, bituma natwe tuvuga amagambo nk’ayo. Rwose, Yehova ‘yakoze ibitangaza bitigeze bibaho’ mbere hose (Kuva 34:10)! Tekereza kuri imwe mu migisha yaduhaye.
Urubuga rwacu rwa jw.org, rwakoreshejwe mu buryo butangaje. Urwo rubuga ubu rugaragara mu ndimi zisaga 600, kandi ibitabo byacu bishobora gusomwa cyangwa bigakurwaho mu ndimi zisaga 750. None se urwo rubuga rwagize uruhe ruhare mu kugeza ukuri ku bantu b’imitima itaryarya? Zirikana ibi bikurikira: hari umugabo n’umugore we bari barazinutswe amadini bitewe n’uburyarya bayabonagamo. Mu gihe bashakishaga ukuri ku byerekeye Imana, babonye urubuga rwacu. Batangiye kujya barusura buri gihe, bagasomeraho ibitabo byacu kandi bakareba za videwo. Banavanyeho agatabo Dusuzume Ibyanditswe buri munsi, batangira kujya basuzuma isomo ry’umunsi bari kumwe n’abana babo babiri. Igihe Abahamya ba Yehova babasuraga mu gitondo, basanze barimo bafata isomo ry’umunsi. Abo Bahamya bamenye ko abagize uwo muryango bari barahinduye ibintu byinshi bitewe n’ibyo babonye ku rubuga rwacu. Bari barasibye ibishushanyo bari barishushanyijeho, bakuraho n’amaherena bari barishyize ku mubiri hose, bata amashusho y’idini ryabo, bareka kwizihiza iminsi mikuru y’isi bareka no kureba filimi zidakwiriye, kandi ibyo byose babikoze batarahura n’Abahamya ba Yehova! Mu gihe iyi nkuru yandikwaga, uwo mugabo n’umugore we n’umwana wabo umwe, bari ababwiriza, kandi ababyeyi biteguraga kubatizwa.
Nanone twumvise ko abantu benshi bishimira cyane televiziyo ya JW. Ibiganiro bya buri kwezi biboneka kuri iyo televiziyo mu ndimi 70 kandi n’izindi ziracyaza. Imiryango myinshi ireba ibyo biganiro muri gahunda yabo y’iby’umwuka. Hari umuvandimwe wavuze ati “umuryango w’abagaragu ba Yehova wakomeje kwaguka, ariko nta kindi gihe twigeze twumva twegeranye cyane n’icyicaro gikuru nk’uko bimeze ubu!”
Kuva kera amakoraniro yabaga ari ibihe bitazibagirana kandi amakoraniro twagize mu mwaka wa 2015 na yo ni uko. Ayo makoraniro yarimo videwo n’amashusho 42, n’indirimbo esheshatu nziza cyane zabimburiraga buri cyiciro cya porogaramu. Hari umuvandimwe wavuze ati “abateranye ntibashakaga kuva mu myanya yabo mu gihe cya porogaramu, kugira ngo hatagira ikibacika.” Hari umumisiyonari wagize icyo avuga kuri ayo makoraniro agira ati “videwo zatumye ndushaho kubona ko Ubwami buriho koko kandi ndushaho gusobanukirwa ukuri.”
Nanone mu mwaka ushize Yehova yaduhaye umugisha tubona indirimbo nshya z’Ubwami. Hari umugabo n’umugore we banditse bati “izo ndirimbo nshya zimeze nk’aho Yehova yaje akaduhobera. Zagiye ziduhumuriza mu bihe bikomeye.” Ayo makoraniro yatwibukije imihati yuje urukundo abacuranzi n’abaririmbyi ba Watchtower bashyiraho ku bwacu, kandi byose bakabikora kugira ngo Yehova arusheho guhabwa ikuzo.
Ese itorero ryawe ryatangiye gukoresha utugare mu murimo wo kubwiriza? Ubwo buryo bwo kubwiriza bwageze kuri byinshi. Bwatumye abantu batuye mu bipangu no mu miturirwa babwirizwa ku ncuro ya mbere, kandi n’abandi bantu, hakubiyemo Abahamya bakonje, na bo barimo barafashwa mu buryo bw’umwuka. Muri Mutarama 2015, umugabo wo muri Koreya y’Epfo yegereye akagare. Yavuze ko yari amaze igihe gito atangiye gutekereza cyane ku byerekeye Imana. Yahise atangira kwiga Bibiliya. Muri Gashyantare yagiye mu materaniro ku ncuro ya mbere; muri Werurwe yaretse kunywa itabi. Muri Mata yasuye ibiro by’ishami byo muri Koreya y’Epfo kandi akomeje kugira amajyambere. Iyo ni inkuru imwe gusa mu nkuru nyinshi zatugezeho hano ku cyicaro gikuru.
Dusenga dusaba ko inyigisho zatanzwe muri ayo makoraniro zazashishikariza abantu benshi bakonje kugaruka mu maboko yuje urukundo ya Yehova amazi atararenga inkombe! Mwese turabatera inkunga yo kwigana Yehova mukabakirana urugwiro.—Ezek 34:16.
Tuvugishije ukuri, mu mwaka w’umurimo ushize, Yehova yahaye ubwoko bwe umugisha. Twakwitega iki muri uyu mwaka? Reka dutegereze tuzarebe. Hagati aho, mwiringire rwose ko twe abagize Inteko Nyobozi tubakunda cyane kandi ko duhora dusenga tubasabira.
Tubifurije kugubwa neza,
Abavandimwe banyu,
Inteko Nyobozi y’Abahamya ba Yehova


text:
Kuri uyu wa gatatu tariki 1 Kamena 2016, mu Karere ka Musanze umushoramari wo muri Afurika y’Epfo Themba Mashinini, yahafunguye ituragiro rishya ryitwa Easy Hatch rifite ubushobozi bwo guturaga imishwi ibihumbi 80 ku kwezi.
Abarozi b’inkoko bavuga ko ubworozi bakora bwabafashije kwiteeza imbere ariko ngo bagahuriramo n’imbogamizi zo gushaka imiswi i Burayi bigatuma ihagera yananiwe bikabateza igihombo.
Nyiransabimana Christine ukorera ubworozi bw’inkoko zisaga ibihumbi bitanu mu Karere ka Kicukiro, avuga ko kuva yatangira korora inkoko mu 1996, we na bagenzi be bahuraga n’iki kibazo cyo gutumiza imishwi hanze ku buryo batateye imbere nk’uko babyifuzaga.
Ati “Twajyaga duhura n’ingorane ku mishwi ituruka hanze bitewe n’amasaha menshi imara, hakaba hari n’igihe aborozi bahuye n’ikibazo zikaza zigapfa kandi udafite uwo uhamagara ngo ngwino nkwereke.
Ariko kubwo kudutekerezaho badushiriyeho ituragiro nanjye ndi mu bantu bajye gufata imishwi. Ibi ni ibyishimo twagize na bagenzi banjye b’aborozi, kuko tugiye kujya tubonera imiswi bugufi.”
Ubusanzwe umushwi bakura muri Uganda wageraga mu Rwanda uhagaze 950Frw, mu gihe kuwutumiza mu Buholandi byabahagaraga 1020Frw ariko muri Easy Hatch ni 800Frw.
Mashinini avuga ko yasanze mu Rwanda inkoko zikiri nke kandi n’aborozi bazo bazibona bibahenze bituma atekereza kuhakorera kugirango afashe aborozo baturiye muri aka gace.
Ati “Icyo ni kimwe mu byatumye dufungura ituragiro hano mu Rwanda kugira ngo dufashe abahatuye bifuza cyangwa bari basanzwe batumiza imiswi hanze.”
Ubusanzwe mu Rwanda habaga ituragiro rimwe rya Rubirizi, ariko kubera umubare munini w’aborozi b’inkoko ntiryashoboraga kubahaza abenshi bagahitamo kujya kuyishakira mu mahanga.
Ibitekerezo ( 12 )
Turabashimira Kunama Nziza Muduha, Ariko Tunabasaba Ngo Mudukorere Ubuvugizi , Njye Mperereye Muntara Y’amajyepfo Kandi Nanjye Ndashaka Gutangira Uwo Mushinga Mwamfasha Iki?
Ese inyagatare izonkoko zahaba ese umushwi ukuze wenda watangiye kumera amababa ugura angahe umuntu yawubona gute
mwatubwira niba icyo kigo cyiryikora mukaturangira neza aho gikorera umurenge na akagari
Hari inkoko z’ inyama twaguze iwanyu none twabuze isoko, zimaze kugira 2kg,mutuboneye abakiriya byaba byiza.
Merry chrismas and Happy new year of 2017
Mumpe adress yuzuye!
izonkoko zabo zishobora kuba ahantu hose? nko mukare ka nyabihu?
ese batanga nizikuze zimara igihe gito zigahita zitera? if not muturangire aho twakura izahita zitera.
telfone zabo turazikeye.
mutuboneye telfone zabo nagace nyakuri bakoreramo byaba aribyiza cyane.murakoze
Tel. Office:+250 786 372 657
NKENEYE CONTACT ZABO KUKO NKENEYE INKOKO
Mudusobanurire aho icyo kigo gikorera muwuhe murenge nakagali na contact zaho?
Ese mwadusobanuriye icyo kigo gikorera ahagana hehe muwuhe murenge n’akagali na Contact zaho?


text:
Umukristo atekereza iki ku muntu wiyahuye? Bibiliya ivuga iki ku muntu wiyahuye?
Ikibazo: Umukristo atekereza iki ku muntu wiyahuye? Bibiliya ivuga iki ku muntu wiyahuye?
Igisubizo: Bibiliya ivuga abantu batandatu bazwi biyahuye: Abimeleki (Abacamanza 9:54), Sawuli (1 Samweli 31:4), Uwatwazaga Sawuli intwaro (1 Samweli 31:4-6), Ahitofeli (2 Samweli 17:23), Zimuri (1 Abami 16:18), na Yuda (Matayo 27:5). Batanu muri bo bari abantu babi, abanyabyaha (nta mateka menshi avugwa kuri uyu muntu watwazaga Sawuli intwaro, ngo acirwe urubanza ku myitwarire ye). Abantu bamwe bafata Samusoni nk�icyitegererezo cyo kwiyahura (Abacamanza 16:26-31), ariko intego ya Samusoni yari iyo kwica Abafilisitiya, ntabwo yari iyo kwiyahura. Bibiliya isanga kwiyahura ari kimwe no kwica, kandi ni byo�ni ukwiyica ubwawe. Imana ni yo yonyine imenya igihe n�urupfu umuntu azapfa.
Dukurikije ibivugwa na Bibiliya, kwiyahura sibyo bigaragaza niba umuntu afite ijuru. Iyo umuntu udakijijwe yiyahuye, nta cyo aba akoze, uretse �kwihutisha� urugendo rwe rugana mu muriro utazima. Ibyo ari byo byose, uwo muntu wiyahuye ajya mu ihaniro uko bizagenda kwose, kubera ko yanze kwakira agakiza ahabwa na Kristo, ntabwo ajyayo kubera ko yiyahuye. Bibiliya ivuga iki se ku Mukristo wiyahuye? Bibiliya yigisha ko kuva twizeye Kristo nta kwizigama, tuzahembwa kubona ubugingo buhoraho (Yohana 3:16). Nkuko Bibiliya ibivuga, Abakristo bagomba kumenya ibirenze gukeka ko bafite ubugingo buhoraho (1 Yohana 5:13). Nta gishoboa gutandukanya Umukristo n�Urukundo rw�Imana (Abaroma 8:38-39). Niba �nta cyaremwe� gishobora gutandukanya Umukristo n�Urukundo rw�Imana, kabone n�iyo Umukristo wiyahuye yaba ari �ikiremwa�, icyo gihe kwiyahura bishobora gutandukanya Umukristo n�Urukundo rw�Imana. Yesu yazize ibyaha byacu byose, kandi n�iyo Umukristo nyawe, mu gihe ari mu makuba y�intambara y�umwuka no mu ntege nke, yakwiyahura, ibyo bizakomeza gufatwa nk�icyaha kibabarirwa n�amaraso ya Kristo gusa.
Kwiyahura buri gihe bifatwa nk�icyaha gikomeye cyane ku Mana. Dukurikije ibivugwa na Bibiliya, kwiyahura ni ubwicanyi; kandi buri gihe bifatwa nk�ikosa. Tugomba rero kudaha agaciro kanini agakiza k�umuntu wiyita Umukristo, nyamara akarenga akiyahura. Nta mpamvu n�imwe ishobora gutsindishiriza cyane cyane Umukristo, wiyambura ubuzima bwe. Abakristo bahamagarirwa kubaho kubera Imana, kandi umwanzuro w�igihe azapfira ni uw�Imana kandi Imana yonyine. N�ubwo hadasobanura neza kwiyahura, mu 1 Abakorinto 3:15 ni umurongo mwiza ugaragaza ko Umukristo wiyahuye �Azakizwa ubwe, ariko gusa nk�umuntu ukuwe mu muriro.�
English
Garuka ku rupapuro rwanditse mu Kinyarwanda
Umukristo atekereza iki ku muntu wiyahuye? Bibiliya ivuga iki ku muntu wiyahuye?